Ўзбекистон Ёзувчилар уюшмаси » Халқаро конференция юксак савияда ўтади\nАсосий Адабий танқид Халқаро конференция юксак савияда ўтади\nХалқаро конференция юксак савияда ўтади\n2018 йилнинг 7-8 август кунлари Тошкентда «Ўзбек мумтоз ва замонавий адабиётини халқаро миқёсда ўрганиш ва тарғиб қилишнинг долзарб масалалари» мавзусида халқаро конференция бўлиб ўтади.\nЎзбекистон Ёзувчилар уюшмаси томонидан қатор вазирлик ва ташкилотлар билан ҳамкорликда миллий адабиётимиз ривожи, унинг халқаро майдондаги обрў-эътиборининг янада юксалишини таъминлаш, дунё халқлари билан адабий алоқаларни мустаҳкамлаш мақсадида ташкил этилаётган мазкур анжуманга муносиб ҳозирлик кўрилди. Юртимизда илк бора ўтказилаётган бундай халқаро конференциянинг юқори савияда ташкил этилишида, ҳукумат ва барча масъул ташкилотларнинг мустаҳкам ҳамкорлиги жуда муҳим аҳамият касб этади.\nХалқаро конференцияда йигирмадан зиёд давлатдан қирқ нафарга яқин мутахассислар, адиблар, олимлар, таржимонлар қатнашиши кутилмоқда. Конференцияда ўзбек мумтоз ва замонавий адабиёти намуналарининг хорижда ўрганилиши ҳамда тарғиб этилиши, бадиий таржима муаммолари, моҳир таржимонлар тайёрлашда миллий ва жаҳон тажрибасини уйғунлаштириш, халқаро адабий алоқаларни кучайтиришнинг долзарб масалалари юзасидан фикр алмашилади. Ёшлар атоқли олимлар, машҳур адибу шоирлар, салоҳиятли таржимонлар илмий-ижодий лабораторияси билан яқиндан танишиш, маҳорат сирларидан баҳра олиш имкониятига эга бўлишади.\nТадбир доирасида ўзбек адабиёти намуналарини чет элларда нашр қилиш масаласида ҳам бир қанча музокаралар ўтказилади. Озарбайжон, Тожикистон, Қирғизистон ва Қозоғистон Ёзувчилар уюшмалари билан ҳамкорлик меморандумлари имзолаши кутилмоқда. Ўзбекистонда чоп этиладиган адабий нашрлар билан бир қанча хорижий адабий нашрлар ўртасида ҳамкорлик ўрнатилиши ҳам кўзда тутилган. Бу ўзбек мумтоз ва замонавий адабиёти намуналарини таржима ҳамда тадқиқ қилиш, халқаро миқёсда тарғиб этиш билан боғлиқ олиб борилаётган дунёвий илмий-ижодий изланишлардан мунтазам хабардор бўлиш, уларни мувофиқлаштириш имкониятини яратади.\nХалқаро анжуман олдидан «Буюк Алишер Навоий» (Alisher Navoiy the great) номли китоб нашр этилди. МТРК фондида мумтоз адабиётимиз вакилларининг ғазалларидан санъаткорлар ўқиган намуналар, қолаверса, ХХ асрнинг юраги уйғоқ ижодкорларининг ўзи ўқиган шеър ва ҳикояларнинг аудио варианти диск шаклида меҳмонларга туҳфа этилади.\nТурли давлатлар ҳамда мамлакатимизда илмий фаолият олиб бораётган олимлардан маърузалар, мақолалар қабул қилинди. Материалларни кўриб чиқиш учун олти кишидан иборат таҳрир ҳайъати тузилди. Улар барча ишларни пухта ўрганиб, саралаб, таҳрирдан ўтказишди. Халқаро конференция материаллари жамланган тўплам нашрга тайёрланмоқда.\nХорижий меҳмонлар учун маданий дастур ҳозирланган бўлиб, унда пойтахтимиздаги диққатга сазовор жойлар, тарихий қадамжоларни зиёрат қилиш назарда тутилган.\nКонференция дастури якунидан меҳмонларнинг Самарқанд шаҳрига саёҳати ўрин олган. Саёҳат харитасига кўра, қатнашчилар Амир Темур, Ҳазрати Хизр мақбарасини зиёрат қилгач, Биринчи Президент Ислом Каримов қабрига гул қўйиш маросимида иштирок этади. Шундан сўнг Регистон майдони, Улуғбек расадхонаси, Шоҳи Зинда ансамбли ҳамда Имом Мотуридий мақбарасини кўриш режалаштирилган.\nСайт бўлими: Адабий танқид, Халқаро конференция, Янгиликлар


Ўзбекистон инглиз аёлни Британия учун туризм элчиси этиб тайинлади - BBC News O'zbek\nМарказий Осиё бўйлаб кўп саёҳат қилган британиялик собиқ журналист Софи Ибботсон Ўзбекистоннинг Буюк Британиядаги туризм элчиси этиб тайинланди. Унинг айтишича, Ўзбекистон туризми фақат Самарқанд, Бухоро ва Хивадан ташкил топмаган ва мамлакатнинг бошқа жиҳатларини ҳам тарғиб қилиш учун вазифаси бўлади.\nЎзбекистоннинг Лондондаги элчихонасида бўлиб ўтган тақдимотдан аввал Би-би-си Ибботсон хонимни суҳбатга тортди.\nБи-би-си: Туризм элчисининг вазифаси нимадан иборат?\nТуризм элчисининг вазифаси ўзаро кўприкни ўрнатиш, тарғиб қилиш ва маълумот етказишдан иборат. Мен ҳам, сиз ҳам, яхши биламизки, Ўзбекистон фақат машҳур ЮНЕСКО масканлари саналмиш Самарқанд, Бухоро ва Хивадан ташкил топмаган, балки бутун Ўзбекистон бўйлаб археологик жойлар, бозорлар, тоғлар, саҳролар каби чиндан ҳам мўъжизакор жойлар мавжуд. Туристлар бундан бехабар бўлиши мумкин. Менинг вазифам эса Ўзбекистон туризми таклиф қилиши мумкин бўлган барча жойларнинг салоҳиятини туристларга очиб бериш. Мақсад, улар билишсинки, Ўзбекистонда уч, тўрт ҳафта қолиб ҳам кўп нарсани кўриш имкони бор. Улар ҳар куни қандайдир янги нарсани ўзлари учун кашф қилишлари мумкин.\nБи-би-си: Ўзбекистон кўплаб давлатларга виза чекловларини бекор қилиши ортидан сайёҳлар сони икки баравар ошди. Уларнинг аксари қўшни мамлакатлардан келишади. Аммо, узоқ хориждан келадиган сайёҳларни Ўзбекистон нимаси билан қизиқтириши мумкин?\nХорижий сайёҳларни Ўзбекистонда энг кўп жалб қиладиган жиҳати - унинг тарихий обидалари. Меморчилик, археология, маданият билан туристларни осонликча қизиқтириш мумкин. Ҳиндистон ҳақида гап кетганда Тож Маҳал тилга олинади, Франция десангиз, Эйфель минораси ёки Лувр музейи. Ўзбекистон ҳам шунга тенг дурдоналарга эга. Унда Регистон ёки девор билан ўралган Хива қалъаси бор. Вазифам уларни Ўзбекистонга боғлиқ эканини намойиш қилиш. Кўп ҳолларда туристлар Самарқанд ҳақида эшитган ёки National Geographic журналида нимадир ўқиган бўладилар, суратини кўрганлар, аммо унинг Ўзбекистонда эканини билмайдилар. Демак, биринчи вазифа, бу масканлар айнан Ўзбекистонда жойлашганини уларга билдириш. Яна бир вазифа, бу масканлардан ташқари Ўзбекистонда нималар борлиги ҳақида уларни хабардор қилиш. Одамлар Францияга фақат Эйфель минорасини кўргани бормайди, балки овқати, музейлари, тарихига ҳам қизиқиб боради. Ўзбекистон ҳам ҳудди шундай. Мен туристлар Ўзбекистонга бориб Регистонни кўришларини хоҳлайман албатта, чунки у ўта муҳташам ва ҳар бир инсон уни ҳаётида ҳеч бўлмаса бир марта кўриши керак, лейин айни дамда мен уларга Ўзбекистоннинг бошқа тарафларини ҳам кўрсатмоқчиман. Ҳар ким ватанига қайтганда, ўз хотирасида муҳрланиб қолган жиҳатни эслайди. Балки улар учун йўл четида тўхтаб қовун еганлари эсда қолар? Балки қайсидир овқатни егани? Балки Нурота ё Қизил-қумда сайрга чиққани, қайсидир ўсимлик, ёввойи жонзот ёки гўзал кун ботишини кўргани? Улар ватанларига қайтгач, ана шу хотираларини ўз оиласи, дўстлари ё ҳамкасблари билан баҳам кўрадилар, ва ана ўшанда Ўзбекистон нималарни таклиф қила олиши намоён бўлади.\nБалки улар учун йўл четида тўхтаб қовун еганлари эсда қолар? Балки қайсидир овқатни егани?\nСофи Ибботсон, Туризм элчиси\nБи-би-си: Одатда Ўзбекистонни бир кўрган туристлар қайтиб келишмайди, чунки Ўзбекистонда инфратизилма яхши ривожланмаган. Айтайлик, меҳмонхоналар, ҳожатхоналар етишмаслиги ва ҳоказо. Ўзбекистон туризмни бугунда йирик даромад манбаи деб тан олаётган экан, у инфратизилмани ривожлантиришга қанча сармоя киритмоқда?\nФото муаллифлик ҳуқуқи Wolfgang Kaehler/Getty Images\nImage caption Ибботсонга кўра, Ўзбекистон туризмга сармоя ажратмоқда\nҲукумат тан олади инфратизилма яхшиланиши лозимлигини. Баъзи қадамлар аллақачон қўйилди. Мисол учун, Тошкентдаги халқаро аэропорт янгиланди. Тезюрар поезд йўлагининг Хивагача узайтирилиши, темир йўл учун қўшимча поездлар сотиб олинганлиги туризм соҳаси назарда тутилган ҳолда амалга оширилган. Шундай экан, Ўзбекистон бунга жиддий ёндошмоқда ва пул ажратяпти. Албатта, ҳали қилинадиган ишлар кўп. Масалан, нафақат кўп меҳмонхоналар, балки туристлар қолишни истайдиган даражадаги яхши меҳмонхоналар қурилиши муҳим. Йўллар яхшиланиши, сиз айтгандек, кўпроқ ҳожатхоналар ўрнатилиши туристлар узоқ масофага сафар қилганда тўхтаб дам олишлари ёки қаҳва ичишлари учун керак, албатта. Ҳа, аксарият учоқ ё поездда сафар қилади, лекин барибир туристлар орасида йўл орқали ҳаракат қилишни истайдиганлари ҳам бор. Буни ҳукумат йўлга қўйишга қарор қилар, лекин айни дамда, бу хусусий секторга ҳам боғлиқ. Мана сизга бир бизнес ғоя. Агар мен тадбиркор бўлганимда Хива ва Бухоро ўртасидаги йўлнинг ярмида ҳожатхоналари, кафеси ва дўкони бўлган қулайгина ёқилғи қуйиш шоҳобчасини қурган бўлардим. Чунки, шу икки шаҳар ўртасида ҳаракат қилаётган ҳар битта автобус шу ерда тўхтайди.\nБи-би-си: Туризм салоҳияти билан бир қаторда Ўзбекистонда қонунлар яхши ишламаслиги ва коррупция кенг тарқалгани ҳаммага аён. Сизнингча, бу туристларни Ўзбекистонга боришга иккилантириб қўйиши мумкинми?\nКоррупция барча давлатларда муаммо саналади, аммо гап унинг қандай даражада экани ва қанчалар кўзга ташланиши ҳақида. Ўйлашимча, Ўзбекистон баъзи муаммоларни бартараф қилишга уриняпти. Булар бир кунда ҳал бўлмайди. Мен Ўзбекистондаги коррупция хорижий туристлар кўзига кўп ташланади деб ўйламайман. Масалан, 10 йилча аввал Қозоғистонда сафар қилганимда, ҳар бир шаҳарга киришда тўхтатиб пул талаб қилингани эсимда. Чегараларни кесишда ҳам шу муаммо бўлган. Бунга мен бугунги Ўзбекистонда гувоҳ бўлмаяпман. Ҳа, коррупция мавжуд, лекин туристлар унга дуч келиши эҳтимоли кам. Шундай экан, ўзлари дуч келмай туриб, туристлар ватанига қайтгач "Ўзбекистонда коррупция муаммо экан" дейишларига ишонмайман.\nБи-би-си: Иш ўринлари яратиш ҳақида гап кетганда, туризм соҳаси нақадар катта салоҳиятга эга?\nАгар у тўғри бошқарилса, у кўп иш ўринларини яратиши мумкин. Бу нафақат бевосита туризм соҳаси, балки ҳатто унга боғлиқ бўлган транспорт, озиқ-овқат тайёрлаш, ёки ҳунармандчилик соҳаларида ҳам қўшимча иш ўринларини яратиши мумкин. Демак, агар туризм тўғри менежмент билан бошқарилса, у бошқа секторларга ҳам ижобий таъсир қилиши мумкин.


Абдулла Орипов ҳақида — Shermuhammad.Net\nБош саҳифа/Дилдаги гаплар/Абдулла Орипов ҳақида\n2008 йили буюк қирғиз ёзувчиси Чингиз Айтматов вафот этганида Жалолобод вилоят ҳокимиятида ишлар эдим. Ҳукумат бир кун мотам куни эълон қилди. Бўлим бошлиғимиз ҳаммамизни ўз хонасига тўплаб, ушбу хабарни етказа туриб шундай деганди: “Чингиз Айтматов вафоти муносабати билан бир мотам эълон қилинди. Гарчи уни умуман ҳурмат қилмасам ҳам, ҳукумат шундай қарор чиқарган экан, эртага ишга келмаймиз.”\nЎзи ҳам шеър ёзиб турадиган бўлим бошлиғимизнинг бутун дунё тан берган буюк ёзувчини нега ҳурмат қилмаслигини тушунмаганман ўшанда. “Асрга татигулик кун”дан кейин Чингиз Айтматовга ўзимнинг ҳам меҳрим тушганиданми, ҳар қалай, бошлиғимнинг гапи ёқмаган. Ичимда, ўзинг ким бўпсанки, Айтматовни ёмонлайсан, деган ҳам бўлсам керак. Назаримда ҳамма, айниқса қирғизлар, Чингиз Айтматовни ҳурмат қилиши, ундан фахрланиши ва унинг вафотидан чуқур қайғуга тушиши керак эди.\nЙиллар ўтиб ҳамма ҳам, шу жумладан қирғизлар ҳам, Айтматовни яхши кўрмаслигини, ундан фахрланмаслигини тушуниб етдим. Қайтанга, қайсидир асаридаги қайсидир гаплари кимларгадир оғир ботиб, уни миллатни шарманда қилган деб билиб, ёмон кўрадиганлар ҳам бор экан. Шахсан таниганлар орасида ҳам уни яхши кўрувчилар қатори, ёмон кўрувчилар ҳам бор экан.\nЧингиз Айтматов – дунё тан олган, асарлари кўплаб тилларга таржима қилиниб, катта тиражларда чоп этилган буюк ёзувчи. Бунга шубҳа йўқ. Қирғизистон ва қирғиз халқини дунёга танитишда қўшган ҳиссаси ҳам беқиёс. Назаримда, ёзувчининг вафотидан кейин қоладиган энг муҳим нарса шу. Шунинг ўзиёқ унинг вафоти муносабати билан мотам куни эълон қилиниши, давлат томонидан ҳурмат билан дафн этилиши, мамлакат бош майдонида унга ҳайкал ўрнатилиши, пойтахтдаги энг катта кўчалардан бирига унинг номи берилиши учун кифоя. Кўпчилик Чингиз Айтматовни ёзувчи сифатида, фақат унинг асарлари орқали танир эди. Ёзувчи Чингиз Айтматовни яхши кўришади, унинг истеъдодига тан беришади, ундан фахрланишади. Кўпчилик учун Чингиз Айтматовнинг қандай одам бўлгани, ким билан яхши, ким билан ёмон алоқада бўлганининг умуман аҳамияти йўқ.\nЎзбек халқининг буюк фарзандларидан бири Абдулла Ориповнинг вафоти ортидан ижтимоий тармоқларда билдирилаётган турли салбий фикрлар юқоридагилар ёзилишига сабаб бўлди. Абдулла Ориповни яхши кўришга ҳеч ким мажбур эмас. Лекин, менимча, шоир Абдулла Ориповнинг истеъдодига, унинг шеърларини халқ орасида яхши кўришларига тан бермай илож йўқ. Унинг ўзбек адабиётидаги ўрни, бутун бошли эпоханинг рамзларидан бири экани ҳақида гапирмаса ҳам бўлади. Давлат учун эса у мадҳия муаллифи, Ўзбекистон қаҳрамони. Давлат шунга яраша ҳурмат кўрсатади. Буни ҳам қабул қилишга мажбурсиз.\nУмуман олганда, вафот этган одам ҳақида ёки яхши гап айтилади, ёки умуман гапирилмайди. Халққа ўзининг севимли шоирини сўнгги йўлга муносиб кузатишига халал берманг.\nАбдулла Ориповни Яратган ўз раҳматига олсин!\nАбдулла Орипов Чингиз Айтматов


Россияда бахтли яшаш учун неча пул керак? - 12.05.2021, Sputnik Ўзбекистон\nЭнг катта маош талаб қилувчилар, бу москваликлар – 224 минг рубл, Владивосток аҳолисига эса – 200 минг, Санкт-Петербургликларга – 183 минг бўлса кифоя. 12.05.2021, Sputnik Ўзбекистон\nТОШКЕНТ, 12 май — Sputnik. Россияликлар ўзини бахтли ҳис қилиши учун ўртача 173 минг рубл маош керак, деб хабар қилмоқда РИА Новости SuperJob иш қидириш хизматига асосан. 14 апрелдан 10 майга қадар ўтказилган сўровда 2,5 мингга яқин иқтисодий фаол фуқаролар иштирок этган. Респондентларнинг барчасининг ёши 18 дан юқори бўлиб, улар 541 та аҳоли пунктида истиқомат қилишади. Москва ва Санкт-Петербургдан 1000 кишидан одам иштирок этган. Шу ўринда айтиш жоизки аҳолини қониқтирадиган маош миқдори 2015 йилда - 175 минг, 2018 йилда — 159 минг, 2019 йилда— 161 минг ва 2020 йилда — 155 минг рублни ташкил қилган эди.Энг катта маош талаб қилувчилар, бу москваликлар – 224 минг рубл, Владивосток аҳолисига эса – 200 минг, Ростов-на-Дону аҳолисига – 195 минг, санкт-петербургликларга – 183 минг рубл бўлса кифоя. Маошга талаби энг кичик бўлган вилоятлар бу Киров – 132 минг, Оренбург – 136 минг, Липецк – 137 минг рубл. Шунингдек, эркаклар аёллардан кўра юқорироқ маош исташади, (192 – 155 минг). Ёш ва ҳамда 25 – 34 ёшлилар орасида - 164 минг, 35-44 ёшлилара орасида эса маош 198 минг бўлиши айтилган.\n© Sputnik / Алексей Сухоруков / Фотобанкка ўтишБанкноты номиналом 1000, 2000 и 5000 рублей.\nЭнг катта маош талаб қилувчилар, бу москваликлар – 224 минг рубл, Владивосток аҳолисига эса – 200 минг, Санкт-Петербургликларга – 183 минг бўлса кифоя.\nТОШКЕНТ, 12 май — Sputnik. Россияликлар ўзини бахтли ҳис қилиши учун ўртача 173 минг рубл маош керак, деб хабар қилмоқда РИА Новости SuperJob иш қидириш хизматига асосан.\n14 апрелдан 10 майга қадар ўтказилган сўровда 2,5 мингга яқин иқтисодий фаол фуқаролар иштирок этган. Респондентларнинг барчасининг ёши 18 дан юқори бўлиб, улар 541 та аҳоли пунктида истиқомат қилишади. Москва ва Санкт-Петербургдан 1000 кишидан одам иштирок этган.\n“Бахтли бўлиш учун россияликларга ойига ўртача 173 минг рубл маош керак. Бу январда ўтказилган худди шундай сўров натижасидан (166 минг) бироз юқори бўлсада, 2017 йилдаги кўрсатгичдан (184 минг) - паст”, - дейилган хабарда.\nШу ўринда айтиш жоизки аҳолини қониқтирадиган маош миқдори 2015 йилда - 175 минг, 2018 йилда — 159 минг, 2019 йилда— 161 минг ва 2020 йилда — 155 минг рублни ташкил қилган эди.\nЭнг катта маош талаб қилувчилар, бу москваликлар – 224 минг рубл, Владивосток аҳолисига эса – 200 минг, Ростов-на-Дону аҳолисига – 195 минг, санкт-петербургликларга – 183 минг рубл бўлса кифоя. Маошга талаби энг кичик бўлган вилоятлар бу Киров – 132 минг, Оренбург – 136 минг, Липецк – 137 минг рубл.\nШунингдек, эркаклар аёллардан кўра юқорироқ маош исташади, (192 – 155 минг). Ёш ва ҳамда 25 – 34 ёшлилар орасида - 164 минг, 35-44 ёшлилара орасида эса маош 198 минг бўлиши айтилган.


Рамазон ОЙЛАРНИНГ СУЛТОНИ » Bulung‘ur hayoti газетаси\nGazeta: admin Қўйилган сана: 24-04-2020, 10:42 Рукун: ЖАМИЯТ / МАДАНИЯТ ВА СПОРТ Кўрилди 0\nДиёримизга ойларнинг султони, меҳр-шафқат саховат рамзи бўлган, Қуръони карим нозил бўлган, фазилати жиҳатидан бошқа ойлардан афзал моҳи Рамазон ташриф буюриб келмоқда. Аллоҳ таоло барчамизга ушбу ойни муборак қилиб, Ўзи рози бўладиган кўплаб ибодатларни бажаришимизга муваффақ айласин!\nяъни: “Эй, имон келтирганлар! Сизлардан олдинги (уммат)ларга фарз қилингани каби сизларга ҳам рўза тутиш фарз қилинди, шояд (у сабабли) тақволи бўлсангиз”(Бақара сураси, 183-оят).\nМаълумки, рўзадан бошқа ҳамма амалларга риё аралашиши мумкин. Лекин рўзада эса бундай бўлмайди: тонгга яқин ҳеч ким кўрмайдиган вақтда саҳарлик қилади, кундузи эса ҳамма қатори юраверади. Рўза – Аллоҳ билан банда орасида сир бўлган ибодатдир. Ҳеч кимсиз, ёлғиз ўзи қолганида ҳам рўзадор Аллоҳ таоло кўриб турганини ҳис қилиб, бирор нарса емайди. Ана шулар – рўза Аллоҳ учун тутилишининг белгисидир. Шунинг учун ҳам ёлғиз Аллоҳ учун бўлган ибодатнинг мукофотини Аллоҳ таолонинг Ўзи беришга ваъда қилмоқда.\nАбу Ҳурайра разияллоҳу анҳудан ривоят қилинган ҳадиси қудсийда Расулуллоҳ саллаллоҳу алайҳи васаллам шундай марҳамат қиладилар:\nяъни: “Аллоҳ Таоло: “Одам боласининг ҳамма амали– ўзи учун, фақат рўза– Мен учундир ва унинг мукофотини Мен Ўзим берурман”, деди. Рўза– сақловчидир. Қачон қайси бирингиз рўзадор бўлса, фаҳшдан гапирмасин ва бақир-чақир қилмасин. Агар бирортаси у билан сўкишмоқчи бўлса,“Мен рўзадорман” десин. Муҳаммаднинг жони қўлида бўлган Зот ила қасамки, албатта, рўзадорнинг оғзининг ҳиди Аллоҳнинг наздида мушкнинг ҳидидан хушбўйроқдир. Рўзадорга икки марта хурсандчилик бор: бири– ифтор вақтида оғзини очганда ва иккинчиси – қиёмат кунида Роббисига рўбарў бўлганда” (Имом Бухорий ва Имом Муслим ривоят қилган).\nУшбу ойнинг фазилатини олий қилувчи икки нарса борки, уларнинг биринчиси – Рамазон ойида инсониятга қиёматгача илоҳий дастур қилиб туширилган Қуръони каримнинг нозил қилиниши бўлса, иккинчиси – бу ойда фазилати жиҳатидан минг ойга татийдиган Қадр кечасининг борлигидир.\nяъни: “Рамазон ойи – одамлар учун ҳидоят (манбаи) ва тўғри йўл ҳамда ажрим этувчи ҳужжатлардан иборат Қуръон нозил қилинган ойдир. Бас, сизлардан ким бу ойда (ўз яшаш жойида) ҳозир бўлса, рўзасини тутсин. Кимки бемор ёки сафарда бўлса, (тута олмаган кунларининг) саноғи бошқа кунлардандир.\nАллоҳ Сизларга енгилликни истайди, оғирликни хоҳламайди. Бу – ҳисобни тўлдиришингиз ҳамда ҳидоятга бошлагани учун Аллоҳга такбир (ҳамду сано) айтишингиз ва шукр қилишингиз учундир” (Бақара сураси, 185-оят).\nБизнинг юртимизда ҳам Рамазон ойига ўзгача тайёргарлик кўрилиши одат тусига кирган, Жумладан ҳозирги мураккаб вазиятни халқимизга кенг тарғиб қилиш мақсадида имом хатибларимиз жойларда аҳолига ҳамма таровиҳ намозларини уйида ўқишлари, жамоат бўлмаган ҳолатда ҳамда кимда-ким ифторлик қилмоқчи бўлса, эҳсонларини ҳайрияларни мувофиқлаштириш марказига етказиб беришлари тўғрисида тушунчалар бермоқдалар. Яна имом хатибларимиз масжидларда ободонлаштириш ишлари ҳамда масжид ҳовлисига эртапишар экинларни экиб уруғларни ерга қадамоқдалар.\nБулунғур тумани бош имом хатиби\nЎЗГАНИНГ ҲАҚИ БУЮРМАЙДИ


23:52 / 10.11.2017\nТуркия президенти Ражаб Тоййиб Эрдўған Саудия Арабистони валиаҳд шаҳзодаси Муҳаммад бин Салмонни ўз мамлакатини ўртамиёна исломга қайтариш истаги ҳақидаги сўзлари учун танқид қилди.\nАввалроқ шаҳзода экстремистик ғояларга чек қўйиб, мамлакатни ўртамиёна исломга қайтармоқчилигини айтган.\n“Ислом ўртамиёна ёки ўртамиёнамас бўла олмайди. Ислом биттадир. Охирги вақтда ўртамиёна ислом тушунчасига катта эътибор қаратилмоқда. Эҳтимол бу ғояни айтган одам уни ўзига тегишли деб ўйласа керак. Бироқ бу ғоя Ғарбда пайдо бўлган”, деб айтди Эрдўған Анқарада аёл тадбиркорлар олдидаги нутқида.\nЭрдўған ундан ўртамиёна ислом ҳақида кўп йиллар аввал Европарламент йиғилишларида сўрашгани ҳақида эслаб ўтган. “Ҳозир улар яна бу ғояни илгари суришмоқчи. Улар ҳақиқатан ҳам исломни заифлаштиришмоқчи. Биз одамлар ислом ҳақида хорижий манбалардан билишларини истамаймиз”, деб қўшимча қилган Туркия президенти.\nЭрдўған Муҳаммад бин Салмон ўртамиёна ислом\nСаудия Арабистони валиаҳд шаҳзодаси Мисрга 3 кунлик ташрифини бошлади


Ойбек - www.ziyouz.uz\nБош саҳифа Теглар: Ойбек\nДилмурод Қуронов. Икки роман — икки талқин (1991)\nЧоп этилган 27.12.2021 МуаллифZiyouz.uz\nБадиий асар фақат бадиият мезонларидан келиб чиқиб баҳоланиши лозим деган фикр кейинги вақтда бот-бот учрамоқда. Албатта, бош мезон бадиийлик бўлиши керак, лекин масалани бу қадар кескин қўйиш яна бирёқламаликка олиб келмасмикин? Мазкур фикр узоқ вақтлардан бери бадиий асарнинг мафкуравий жиҳатини давоми…\nРукнларАдабиёт, Қайта қуриш даври матбуотиТегларАдабий танқид, Дилмурод Қуронов, Ойбек, Чўлпон\nНаим Каримов. Икки дарға (1990)\nЧоп этилган 18.12.2021 17.10.2021 МуаллифZiyouz.uz\nОтажон Ҳошим ва Ойбек таваллудининг 85 йиллиги муносабати билан Ўзбек маданиятининг 20-йилларда жўш ура бошлаган икки булоғи Отажон Ҳошим ва Ойбекдир. Уларни ўзаро боғловчи ҳаёт ва ижод ришталари оз эмас. Иккиси ҳам Тошкентда — бир адабий муҳитда туғилган, ўзбек ва давоми…\nРукнларАдабиёт, Қайта қуриш даври матбуотиТегларадабий таржима, Бадиий таржима, Евгений Онегин, Наим Каримов, Ойбек, Отажон Ҳошим, Пушкин\nЧоп этилган 06.03.2017 29.01.2022 МуаллифZiyouz.uz\n1964 йилнинг охирги қор-қировли кунларидан бири — янглишмасам, 29 ёки 30 декабрь. Устоз Ғулом Каримов ва Субутой Долимовлар таклифи, Зарифа опанинг розилигига кўра, Ойбекни янги йил ҳамда қутлуғ 60 ёшга тўлиши билан олдиндан табриклаш ниятида улуғ адиб хонадонига ташриф буюрадиган давоми…\nРукнларАдабиётТегларАдабиётшунослик, Ойбек, Субутой Долимов, Умарали Норматов\nЧоп этилган 10.01.2017 29.01.2022 МуаллифZiyouz.uz\nРукнларҲозирги давр матбуотиТегларАдабиётшунослик, Ойбек, Умарали Норматов\nОйбек. Гулнор опа (ҳикоя)\nЧоп этилган 30.10.2015 30.10.2021 МуаллифZiyouz.uz\nКўчаларни чангитиб тўп ўйнардик. Мен янги сотиб олган қора тўпимни ташлаганда, Вали усталик билан бир урган эди, тўп ғиз этиб юқориланди-да, қайтиб кўчага тушмади. Ўйновчилар турган жойларида қотиб қолишди: – Аҳ, қандай яхши тўп эди, Шокир аканинг боғчасига тушди-я. Эссизгина… давоми…\nРукнларОйбек (1905-1968)ТегларОйбек, Ойбек асарлари\nЧоп этилган 23.08.2013 01.02.2021 МуаллифZiyouz.uz\nҲаётда нопоклик кўп, демоқчи эмасман. Ҳаёт бўлгандан кейин, бўлади-да… Мен фақат қордай оққушларни истайман. Имант Зиедонис Халққа унинг буюк фарзандлари орқали баҳо берадилар, деган эди Расул Ҳамзатов. Назаримда, шу буюк фарзандлар чеккан озорлари орқали ҳам шу халққа, унинг маданий меросига, давоми…\nРукнларАдабиётТегларИқбол Қўшшаева, Ойбек


Калифорниянинг Пасадина шаҳрида 128-марта Атиргуллар паради бўлиб ўтди\n11:10 / 03.01.2017\nҲар йили ўтказиладиган Атиргуллар паради душанба куни Калифорния штатидаги Пасадина шаҳрида бўлиб ўтди. Ёмғирли ва совуқ ҳавога қарамай, бир неча юз минг киши 128-марта бўлиб ўтаётган анъанавий ранг-баранг парадни кузатишди. Парадда оркестрлар, чавандозлар ва гуллар билан безатилган платформалар ҳаракатланди.\nБир вақтнинг ўзида ҳам гуллар фестивали ҳисобланган парадга ҳаракатланувчи саҳналар жалб этилди. Кўп сонли платформалар орасида ўтган йили Орландода бўлиб ўтган (Флорида штати) теракт қурбонлари хотирасига яратилган конструкция алоҳида ажралиб турди - ўшанда 49 киши ҳалок бўлганди.\nБундай макетларни яратиш қимматга тушади ва у пухта ишланиши керак бўлган жараён ҳисобланади. Пасадина кўчалари бўйлаб ҳаракатланиш шарафига муяссар бўлган оркестрларни танлаш жараёни эса, параддан 14 ой аввал ўз ниҳоясига етади.\nТадбирга бошчилик қилиш ҳуқуқи машҳур кишилар, сиёсатчилар ёки спортчиларга берилади. Бу сафар югуриш спорти билан шуғулланувчи Эллисон Феликс, сувга сакраш билан шуғулланувчи Грег Луганис ва сузувчи Жанет Эванслар ана шундай шарафга эга бўлишди.\nПарад юқори хавфсизлик чоралари кўрилган шароитда ўтди. Ҳуқуқ-тартибот органларининг мингдан зиёд ходими иштирок этди. Чорраҳалар ва бошқа жойларда тўсиқлар қўйилди. Ҳукумат вакилларининг сўзларига кўра, парад давомида ҳеч қандай нохуш ҳодисалар рўй бермаган.\nПасадинадаги биринчи Атиргуллар паради 1890 йилнинг 1 январида бўлиб ўтган. У маҳаллий овчилар клуби аъзолари томонидан ўйлаб топилган ва ташкиллаштирилган.\nПасадина Атиргуллар паради платформалар\nКун графикаси: Мобил платформалар ўртасидаги уруш тугади


Ўзбекистон: Жалада қолган Тошкент консерваторияси бошдан-оёқ ивиб кетди - Фарғона.Ру ахборот агентлиги\n23:21 msk, 22 Сентябрь 2020\n07.06.2014 12:18 msk\nЎзбекистон Давлат консерваторияси куни-кеча ёғиб ўтган кучли жаладан сўнг ўзига кела олмаяпти: бино деворлари ва шифтлар қулаб тушган, жиҳозлар ишдан чиққан, ертўлада тизза бўйи сув...\n30 май кунги даҳшатли жаладан сўнг Тошкентдаги Давлат консерваториясини (ЎДК) деярли томдан ертўласигача “ғадир-будур” шиша гумбази орасидан сизиб ўтган ёмғир суви оқими босди. Бинога жуда катта моддий зарар етди.\nСув, атрофда сув\nЭнг юқори, тўртинчи қаватда жойлашган Орган залига ва ўқув аудиторияларига катта талафот етди, концерт блогида шифтнинг катта бўлаги қулаб тушди, репититория (мусиқали репитициялар учун махсус жиҳозланган хоналар), спортзал ва халқ чолғу асбоблари устахонаси жойлашган ертўлада жала ўтиб бўлиши биланоқ бемалол қайиқда сузиб юрадиган бўлиб қолди.\nКатта залда саҳнанинг бир қисми яроқсиз ҳолатга келди, жуда кўп мусиқа жиҳозлари жойлашган аппарат хонаси энг катта зарар кўрди. Унинг шифти ҳайратдан лол қолган талабаларнинг кўз ўнгида бўлиниб-бўлиниб қулади.\nКатта зал аппаратхонаси\n“Консерваторияни бошдан-оёқ сув босди – деярли барча қаватларда, шу жумладан, ертўлада ҳам чакки ўтаётган сув остига тоғора ва челаклар қўйилган, қимматбаҳо жиҳозларга зарар етмаслик учун целофан ва клеенкалар тўшаб қўйилгани билан фойдаси бўлмади”, - дея афсусланадилар суҳбатдошлар.\nУларга кўра, жиҳозларнинг катта қисми ивиб кетган ҳамда нам тортган электр симлари туташиб кетганидан куйиб кетди. Мутахассислар ўқув синфлари ва жиҳозларни таъмирлаш бўйича ишлар ниҳоятда кўплигидан, шу кунарда бошланиши керак бўлган битирув имтиҳоналари қандай ўтади, дея ҳайрон.\nОддий педагоглар ва талабалар “Ёрдам!” дея қичқириб, қаерга югуришни билмай қолган кезда эса мамлакатнинг бош мусиқа таълим муассасаси ректори Оқилхон Иброҳимов Наманганда меҳмондорчиликда ўтирган эди.\nБало ёлғиз келмас экан\nКучли жала консерватория бошига тушган ёлғиз бало эмас экан. Яқинда композиция кафедраси талабаларидан бирининг сил дардига йўлиққани сабаблари текширувлари бўлиб ўтганди. “Африкача жала” ёғиб ўтишидан икки ҳафта бурун ЎДК ётохонасида истиқомат қилаётган қорақалпоғистонлик талаба қизда силнинг очиқ формаси аниқланганди.\nЎтакетган ушбу фавқулодда ҳодиса изларини яшириш учун ётоқхона комменданти Камолхўжа Валиев аввалига ҳатто СЭС комиссиясини ётоқхонага киритмади ҳам. Айтишларича, санитария назорати ходимларини хайдаш тўғрисидаги буйруқни Иброҳимовнинг ўзи берган экан.\nҲодиса текшируви давомида консерваториянинг ертўла хоналарида талабалар машғулотлари учун репитиция хоналари ҳануз ишлаб келаётгани маълум бўлди. Ҳолбуки ўтган йили хоналарда саломатлик учун жуда хавфли бўлган моғор турлари борлиги аниқланган эди.\nҚурувчиларнинг қалбаки ишлари юзага чиқди\nЁмғир ва қор туфайли юзага келган доимий захлик, моғор ва хавфли инфекция ўзаро боғлиқ бўлиши мумкин (бошқа талабалар орасида силга чалинганлар бор-йўқлиги ҳозирча номаълум).\nСуҳбатдошларга кўра, Ўбекистон Давлат консерваторияси мақомини олган янги консерваотрия (1976 йилдан 2002 йилгача Мухтор Ашрафий номидаги Тошкент давлат консерваторияси) 2002 йил 22 март куни очилган. Ўшанда ректор Баҳром Қурбонов бўлган, кейин у 2004 йилдан бошлаб маданият вазири лавозимида ишлаган.\nКонсерваториянинг очилиш маросимида президент Ислом Каримов, ҳукумат мулозимлари қатнашган эдилар. Ўшанда янги қурилган бинонинг нақадар “мустаҳкам”лигини намойиш қилиш учун гўё атайнига кучли ёмғир ёға бошлаган ва барча тўпланганларга мамлакатнинг “энг катта архитектори” томонидан “таҳсинга лойиқ” дея “мақталган” давлат объектининг нақадар ночорлигини намойиш этиб қўйганди.\nКатта залнинг шифти ва фойеси\n“Кучли жала бошланганида президент саҳнада турган эди. Шунда томдаги ёриқлар орасидан сув сизиб жилдираб оқа бошлади: ишчилар бир неча соат давомида ўзларини “амбразурага ташлаб” тирқишлардан оқаётган сувнинг йўлини тўсиш мақсадида бир неча соат давомида брезент бўлаклари билан ёпдилар, - дея эслайдилар тантанали маросимнинг иштирокчилари. – Президент ўша пайтдаги ҳоким, қурилиш учун масъул бўлган Рустам Шоабдураҳмановнинг қанчалик асабийлашганини кўрганда эди! Шаҳар ҳокими нима, қаерда қанча етишмаганини жуда яхши биларди...”\nАйтишларича, бино қурилишида тежамкорлик мақсадида деворларини шиша-бетондан кўтаришган ва натижада, унинг ичида қишда жуда совуқ, ёзда эса иссиққа чидаб бўлмайди. Ҳаво кондициялашнинг “шахта” услуби деярли ишламай талабалар ва педагоглар учун чидаб бўлмайдиган шаротни келтириб чиқаряпти. Консерватория биносида ҳатто товуш изоляцияси ҳам йўқ. Нафақат қўшни хоналар, балки узоқ аудиторияларда ҳам машғулот ўтказаётган талабалар ҳам бир-бирларининг овозларини эшитадилар.\nРежада кўзда тутилган паркет поллар ўрнатиш ўрнига қийшиқ қилиб қуйилган бетон стяжка устига шунақанги қийшиқ линолеум тўшадилар. Том “илма-тешик” бўлиб ётибди, шиша гумбазларнинг усти “ялтироқ” бўлиб кўзга чиройли кўрингани билан ночор аҳволда.\nБироқ, консерватория биноси қурилиш давом этар экан, шаҳар ҳокимлиги ва консерватория раҳбарларига қарашли участкаларида ҳашаматли бинолар қад кўтарилди, квартираларда евроремонтлар амалга оширилди, янги иномарка машиналар пайдо бўлди.\nМай ёмғиридан сўнг консерваториянинг аҳволи шунақа аҳволга келди\nЁнғин оқибатларини бартараф қилдик, тошқинни ҳам бирёқли қиламиз. Ўғирликчи?\nСуҳбатдошларимиз айтишича, 2006 йил 1 августга ўтар тунда Мусиқа масканида ёнғин содир бўлди. Кейинчалик маълум бўлишича, бинонинг пардоз ишларини амалга оширган ишчилар таълим муассасаси раҳбарияти томонидан бажарилган иш учун меҳнат ҳақи тўланмагани важидан хоналардан бирининг эшигига қасддан ўт қўйганлар. Ўша пайтда консерваторияга Дилора Мурадова ректорлик қилган, унгача консерваторияга ректорлик қилган Баҳром Қурбанов ўша пайтга келиб пора олаётганида қўлга тушиб, “хизмат ваколатини суистеъмол қилгани” учун (қариндошлари ва яқинларини, жумладан, хотинини амал поғоналаридан кўтариб келган) лавозимдан четлатилганди.\nТунда содир бўлган фавқулодда ҳодисани ёпди-ёпди қилишга қарор қилдилар, чунки ўша пайтда Мурадованинг ҳужжатлари президент девонхонасида унга хизмат кўрсатган маданият арбоби унвонини бериш учун кўрилаётган эди. Бироқ унвон олиш Мурадовага насиб этмади.\nЁнғин оқибатида етказилган зарарни ректор ўзининг тўртта ўринбосарлари билан 1,5-2 миллион сўмдан тўплаб (қора курс бўйича 500-667 доллар) бартараф этдилар.\nТезатоб, аврал усулида қурилган консерватория биноси ҳар йили қанчадан-қанча бюджет пулларини “ямламай ютаётгани” ҳақида бу ерда ҳасрат қилиш одобдан эмас.\nЎДК бошидан кечирган барча кўргулик ва офатларни эслаган суҳбатдошларимизнинг айтишича, янги бино лойиҳачилари ёши улуғ инсонларнинг гапларига қулоқ солишлари керак эди. Айтишларича, улар 1937 йилда отувга ҳукм қилинганларнинг оммавий қатли бўлиб ўтган бу ерда бино қуриш мумкин эмас, дея қурувчиларни огоҳлантирган эканлар...\nЁмғирдан сўнг қулаб тушган шифт бўлаклари


Ўлимга олиб келувчи юрак касалликларининг асосий сабаби 19-10-2021, 16:02 | Zamin.uz\nНемис олимларининг аниқлашича, ҳаво ифлосланиши аввал ўйланганидан икки баробар кўпроқ ўлим ҳолатларига олиб келиши мумкин. Шу билан бирга, одамлар асосан аэрозолларнинг сурункали таъсири туфайли юзага келувчи юрак-қон томир касалликларидан вафот этишади. Бу ҳақда MedicalXpress'га таяниб Kun.uz хабар бермоқда.\nОрганизмга зарарли таъсир кўрсатадиган асосий омил ҳавода 2,5 микрон диаметрли қаттиқ заррачалар мавжудлигидир - PM2.5. Улар юрак-қон томир ва нафас олиш касалликларининг асосий сабаби саналади. Европада йиллик зичлик ҳар бир куб метр учун 25 микрограммни ташкил этади, бу ЖСТнинг бир куб метрга 10 микрограммлик даражасидан икки баробар кўп. «Замин» янгиликларини «Вконтакти»да кузатиб боринг\nЯнгиликлар » Ҳаёт тарзи » Ўлимга олиб келувчи юрак касалликларининг асосий сабаби...


МИЛЛИЙ САЙЛОВ ҚОНУНЧИЛИГИ - Ўзбекистон овози газетаси\nМИЛЛИЙ САЙЛОВ ҚОНУНЧИЛИГИ\nдемократик андозаларга тўла мос келади\nСайлов жараёни уюшқоқлик билан очиқ ва ошкора, адолатли ўтиши кўп жиҳатдан аҳолининг сиёсий-ҳуқуқий билимига боғлиқ.\nТаҳририятимизга келаётган хатларда сайлов қонунчилигига оид турли саволлар қўйилаётгани фуқароларимизнинг сайловларга қизиқиши ортиб бораётгани, сиёсий маданияти юксалаётганини кўрсатади.\n«Мен бу йил 18 ёшга тўлдим. Конституциявий ҳуқуқимдан фойдаланиб, мамлакатимизда бўлиб ўтадиган сайловларда илк маротаба ўз овозим билан иштирок этаман. Менга овоз бериш тартиби ҳақида тушунча берсангиз?\nАндижон вилояти, Избоскан тумани, «Намуна» қишлоғи».\nСаволга Олий Мажлис Қонунчилик палатаси депутати, ЎзХДП фракцияси аъзоси, Дилбар Холиқова жавоб беради:\n— Албатта, жуда ўринли савол. Чунки сайловда биринчи марта иштирок этаётган ёшлар овоз бериш тартиби, қоидалари ҳақида тўлиқ маълумотга эга бўлиши зарур.\n«Ўзбекистон Республикаси Олий Мажлисига сайлов тўғрисида»ги Қонуннинг 41-моддаси ҳамда «Халқ депутатлари вилоят, туман ва шаҳар Кенгашларига сайлов тўғрисида»ги Қонуннинг 38-моддасида овоз бериш тартиби белгилаб берилган. Сайлов бюллетени овоз берувчи томонидан яширин овоз бериш кабинаси ёки хонасида тўлдирилади. Сайлов бюллетенини тўлдириш вақтида овоз берувчидан бошқа шахсларнинг у ерда ҳозир бўлиши тақиқланади. Сайлов бюллетенини мустақил равишда тўлдириш имконига эга бўлмаган сайловчи ўз хоҳишига кўра, сайлов комиссияси таркибига кирадиган шахслардан, кузатувчилардан ва номзодларнинг ишончли вакилларидан бошқа бирон кишини кабина ёки хонага таклиф қилишга ҳақли.\nСайловда сайловчи ўзи ёқлаб овоз бераётган депутатликка номзоднинг фамилияси рўпарасида, ўнг томонда жойлашган бўш квадратга белги қўяди. Шундан сўнг овоз берувчи тўлдирилган сайлов бюллетенини сайлов қутисига ташлайди. Бузиб қўйилган сайлов бюллетени сайловчининг илтимосига кўра, янгиси билан алмаштирилиши мумкин. Бузиб қўйилган бюллетенлар ҳисобга олиниши, бекор қилиниши ва алоҳида сақланиши лозим.\n«Сайлов куни чет элда бўлган ёки ўз яшаш жойида бўлмаган фуқаролар қандай тартибда овоз бериши мумкин?\nЮлдуз ҚОДИРОВА, Қашқадарё вилояти, Китоб тумани».\nСаволга Олий Мажлис Қонунчилик палатаси депутати, ЎзХДП фракцияси аъзоси Улуғбек Ҳожибеков жавоб беради:\n— Сайлов куни ўз яшаш жойида бўлмаган сайловчи муддатидан олдин овоз бериш ҳуқуқига эга. Муддатидан олдин овоз бериш сайловга ўн кун қолганида бошланади ва сайловга бир кун қолганида тугалланади. Муддатидан олдин овоз беришни ўтказиш вақти округ сайлов комиссияси томонидан белгиланади ва сайловчилар, кузатувчиларнинг, оммавий ахборот воситалари вакилларининг эътиборига етказилади.\nМуддатидан олдин овоз беришни амалга ошириш учун сайловчи сайлов кунида бўла олмаслиги сабаблари (таътил, хизмат сафари, чет элга чиқиш ва ҳоказо) кўрсатилган ариза асосида ўз яшаш жойидаги участка сайлов комиссиясидан сайлов варақасини олади. Сайловчи сайлов варақасини олганлиги ҳақида участка сайлов комиссиясининг камида икки нафар аъзоси ҳозирлигида сайловчилар рўйхатига имзо қўяди.\nСайловчи қарор қабул қилади ва тўлдирилган сайлов варақасини ёпиқ конвертда участка сайлов комиссиясида қолдиради. Конвертнинг елимланган жойига участка сайлов комиссияси икки нафар аъзосининг имзолари қўйилиб, улар комиссиянинг муҳри ва сайловчининг имзоси билан тасдиқланади.\nСайлов куни овозларни санаб чиқиш вақтида мазкур конверт очилади ҳамда ҳисобга олинади.\nАйрим сайловчилар саломатлигининг яхши эмаслиги ёки бошқа сабабларга кўра, овоз бериш биносига кела олмаслиги мумкин. Бундай ҳолларда, уларнинг илтимосига биноан, участка сайлов комиссияси комиссия аъзоларига овоз беришни ана шу сайловчилар турган жойда ташкил этишни топширади. Бу эса мамлакатимизда инсон манфаатлари ва ҳуқуқларини таъминлашга қаратилаётган эътиборнинг ёрқин намунасидир.


18:03 11.10.2020 (Янгиланган 18:34 11.10.2020)\nАфғонистондаги мушкул ҳарбий ва сиёсий вазиятга, ҳукумат қўшинларининг толиблар ва бошқа террорчилик гуруҳлари билан узлуксиз тўқнашувларига қарамасдан АҚШ президенти мамлакатдан Америка қўшинлари тезлаштирган ҳолда олиб чиқилишини маълум қилди.\n“Толибон”* ва Афғонистоннинг осуда ҳаёти бир-бирига тўғри келмайди. Қонуний афғон ҳукумати ва террорчилик гуруҳи – аслини олганда интеграцияга қодир эмас. Доҳадаги афғонлараро музокаралар Америка қўшинларини шармандали олиб чиқилиши учун ишониб бўлмайдиган асос бўлиб хизмат қилади, холос. У Ислом Республикасини ҳарбий ҳаракатлар кескинлашиши, фуқаролар урушининг янги босқичи, чегарадош Марказий Осиё мамлакатлари ҳудудига террорчилик таҳдиди проекциясига дучор қилади.\nАфғонистондаги мушкул ҳарбий ва сиёсий вазиятга, Доҳадаги афғонлараро музокараларининг қийин ривожланишига, ҳукумат қўшинларининг толиблар ва бошқа террорчилик гуруҳлари билан узлуксиз тўқнашувларига қарамасдан АҚШ президенти Дональд Трамп 7 октябрь куни бу мамлакатдан Америка қўшинлари тезлаштирган ҳолда олиб чиқилишини маълум қилди.\nАмерика етакчисининг сўзларига кўра, АҚШ армияси контенгенти Афғонистон ҳудудини деярли тўлиқ таркибда Рождество байрамига яқин (Григориан тақвими бўйича – тарҳ.), яъни декабрь охирида тарк этади. Афғон армияси учун мадад учун “кам сонли” Америка ҳарбийлари қолади. Баёнот етарлича кутилмаган ҳолда янгради, аввалроқ Вашингтон 2021 йил боши келиб Афғонистонда 2500 нафар ҳарбий хизматчисини қолдирмоқчи эди.\nНАТО вазминлик билан муносабат билдирди. Бош котиб Йенс Столтенберг альянс Афғонистондаги миссиясига содиқлиги, мамлакат терроризм учун майдон бўлмаслиги зарурлиги таъкидлади. Барча ҳарбий хизматчиларни олиб чиқилиши тўғрисида (12 минг нафар атрофида) ҳеч нарса демади.\nРоссия ТИВ Дональд Трампнинг ташаббусини авваламбор сайловолди ваъдалари билан боғлади. Россия президентининг махсус вакили Замир Кабуловнинг фикрига кўра, Афғонистондаги вазият шунчалик ёмонки, Америка қўшинларининг бўлиши ёки бўлмаслиги деярли ҳеч нарсага таъсир кўрсатмайди.\nАҚШ ва “Толибон”* жорий йилнинг 29 февраль куни Қатарда илк бор жанговар ҳаракатларнинг 18 йили мобайнида тинчлик тўғрисида битим имзолади. Битим Афғонистондан чет эл қўшинларининг олиб чиқилиши (14 ой ичида) ва асирлар билан алмашишдан кейин афғонлараро мулоқотнинг бошланишини назарда тутади. Битим доирасида Пентагон июль ойига келиб ўз контенгентини 13000 дан 8600 минг кишигача қисқартирди, америкаликлар Афғонистондаги бешта базани тарк этишди. Ҳилманд, Урузган, Пактика ва Лағмон провинцияларидаги. Кобул ва толиблар ҳибсдагилар (5000 киши) ва асирлар (1000 киши) билан ўзаро алмашди. Аммо Доҳадаги (Қатар) афғонлараро музокаралар ўнгмади, отишма ва портлашлар тинчимади.\nАмерикаликлар кетяпти, кўплаб афғон провинцияларида ҳукумат қўшинлари ва толиблар ўртасидаги жанговар ҳаракатлар эса давом этмоқда. Кобул сўнгги олти ой ичида “Толибон”* қарийб 7000 та ҳарбий амалиёт ўтказгани, 3500 нафар тинч аҳоли ҳалок бўлгани ва ярадор бўлганини маълум қилди. Толиблар биринчи марта битимни бузишаётгани йўқ, Америка базалари ва Афғонистон объектлари бўйлаб ракета зарбаларини беришган. Устига устак “Толибон”* ва Кобул бир-бирини мамлакатда зўравонлик кескинлашиши ва йирик кўламли жанговар амалиётларни ўтказишда айбламоқда.\n12 сентябрь куни Доҳада музокаралар бошланганидан кейин дарҳол “Толибон”* жангарилари ҳужумни кучайтирди ва Урузган провинциясидаги Гизаб туманини эгаллаб олди – 60 дан зиёд ҳарбий хизматчилар ва полиция ходимлари ҳалок бўлди. Яна 8 нафар хавфсизлик кучлари ходимлари Каписа провинциясининг шимолий-шарқидаги Тагаб туманида толиблар билан тўқнашувда ўлдирилди, беш нафар афғон аскари тоибларнинг Балхдаги назорат ўтказиш пунктига ҳужуми оқибатида қурбон бўлди.\nНангаҳор провинциясида толиблар хавфсизлик кучларининг аванпостларига ҳужум қилди ва 20 нафар афғон ҳарбийларини ўлдирди. Ҳилманд провинциясида худкуш жангари миналаштирилган автомобилда полиция назорат пунктига ҳужум уюштирди, 9 киши қурбон бўлди. Куни кеча тинч ҳисобланган Бамиан провинцияда толибларнинг полиция постига ҳужуми қайт этилди – 9 нафар полиция ходими қурбон бўлди.\nГор провинциясида ҳудудида йўл ёқасидаги мина портлашидан 4 нафар тинч аҳоли, жумладан, ёш бола ҳалок бўлди. Аввалроқ кундузи Дайкунди провинциясида йўл ёқасидаги минадан йўловчи ташувчи автобус портлаб кетди – 14 нафар тинч аҳоли, жумладан, 5 нафар ёш бола ҳалок бўлди. Биргина сентябрь ойининг икки ҳафтаси мобайнида Афғонистонда толиблар қўлидан 98 нафар тинч аҳоли ўлим топди. Бундай статистика “Толибон”*нинг ўз мамлакатидаги осудаликка интилишини умуман кўрсатмайди, террорчилар билан тинчлик битими мақсадга мувофиқлигига катта шубҳа туғдиради.\nШубҳасиз, толибларда ҳам йўқотишлар бўлади. Бадахшон провинцияси Коҳистон уездидаги қуролли тўқнашувларда 9 нафар жангари ўлдирилган ва ярадор бўлганди. Ўша провинцияда аввалроқ тўрт нафар толиб, жумладан, юқори лавозимли қўмондон ҳалок бўлганди. Пактика провинциясидаги жангларда 65 нафар толиб йўқ қилинган. Уч-тўрт ҳафталик таққослаш статистикаси ҳарбий хизматчилар, тинчи аҳолига қараганда толиблар камроқ ҳалок бўлаётгани кўрсатади.\nРавшанки, АҚШ ва Америка коалицияси ёрдамида ташкил қилинган кучлар Афғонистон хавфсизлик кучлари террорчиларни йўқ қилишда етарлича самарали эмас. Яқинда Афғонистон Мудофаа вазирлигига берилган A-29 Super Tucano енгил турбовинтли ҳужумчи самолётлар вазиятни ўзгартирмайди (Афғонистон армияси шунга ўхшашидан 20 тагача эга).\n“Толибон”* ҳокимиятга ҳар қандай йўл, жумладан, тинч аҳоли ўртасидаги катта қурбонлар орқали интилмоқда. Афғонистннинг мавжуд қонуний ҳукумати устидан ғалаба қозониб ҳам тўхтамайди (бундай ҳолатда Кобул ва мамлакатнинг бошқа аҳоли пунктлари оғир ва шафқатсиз Ўрта асрга чўмади). Бугун толиблар америкаликларга берган ваъдаларини бажаришмаяпти. Кўриниб турибдики, толиблар ўзининг кўп миллатли халқи, минтақадаги қўшнилар учун ҳам шунчалик ишончисиз (хавфли) ҳамкор бўлиб қолмоқда.\nЯқиндаги “Толибон”*нинг ҳаракат Марказий Осиё мамлакатлари хавфсизлиги таҳдид туғдирилишига йўл қўймаслиги борасидаги баёноти саёз ва далилсиз бўлиб кўринади. Етачиларидан бири, мулла Абдул Ғани Бародар Америка қўшинлари олиб чиқилгандан сўнг толиблар Афғонистонда террорчилик гуруҳ сифатида фаолиятини тўхтатиши, мамлакатни “осуда ва фаровон ҳудудга” айлантиришини таъкидлади. Отишмаларни тўхтатишга ва савоб ишларни бугундан, 30 миллиондан зиёд аҳолига эга катта мамлакатда деярли америкаликлар қолмаган пайтда бошлашга нима халақит бермоқда?\nАҚШ бунинг устига афғонлараро музокаралар жараёнини тезлаштиришга уринмоқда, бунда асосий фаолликни АҚШнинг Афғонистондаги ярашиш масалалари бўйича махсус вакили Залмай Халилзод кўрсатмоқда. Аммо “Толибон”* музокаралар Ҳанафий мазҳаби суннийлар қоидаларига кўра ўтказишга қаттиқ туриб олган. Кобул суннийлар нормалари билан чекланиб қолмаслик керак деб ҳисоблайди, зеро Афғонистонда шиалар ва бошқа миллат вакиллари ҳам яшайди. Доҳадаги Кобул ва “Толибон”* ўртасидаги музокаралар боши берк кўчага кириб қолди, алоқа гуруҳлари олти марта учрашув ўтказишди, лекин кун тартибини мувофиқлаштира олишмади.\nАфғонистон президенти Ашраф Ғани толиблар билан учрашишни режалаштирмаяпти, террорчиларга қарши қуролли курашни давом эттиришга тайёрлигини баён қилмоқда. Дональд Трампнинг эса “Толибон”га “Рожество ҳадяси” (Америка қўшинларининг тезлатирилган ҳолда олиб чиқилиши) Афғонистонда тинч, сиёсий барқарорлик эҳтимолини пасайтиради, холос. Очиғини айтганда, манёвр қилиш учун Америка президентининг кичик майдони бор. АҚШ тарихидаги энг узоқ муддатли афғон урушини Трамп бошламаган, лекин у уни тугатишга ваъда берди. Эслатаман, Америка қўшинлари Афғонистонга 2001 йилда, 11 сентябрдаги террорчилик актидан сўнг киритилди. Бостириб киришнинг масқади “Ал-қоида”* раҳбарларини яшириб келаётган толибларга қарши курашишдан иборат эди. Пентагон контингенти ўзининг энг фаол даврида 110 минг ҳарбий хизматчиларга етган эди. 19 йиллик жанговар ҳаракатлар мобайнида америкаликлар 2300 мингдан зиёд ҳарбийларини қўлдан бой берди, йигирма мингга яқини ярадор бўлди. Кетиш вақти келди – шармандали тинчлик билан.\n* - Россия ва қатор давлатларда тақиқланган террорчилик ташкилотлари.


Дунё бўйича ишсизлар сони 2017 йилда...\n23.01.2018 23:25 0 604\n2017 йилга келиб, ишсизлар сони 2,6 миллион кишига кўпайди ва бунинг натижасида жаҳонда ишсизлик даражаси 5,6 фоизни ташкил этмоқда. Халқаро меҳнат ташкилотининг тахминича, 2018 йилда ишсизлар сони деярли ўзгармайди. Сабаби, ишсизлик даражаси барқарорлашмоқда.\nҲозирги кунда асосий муаммо — муносиб ишларнинг етишмаслиги. Чунки глобал иқтисодиёт етарли иш ўринларини таъминлай олмайди.\nИқтисодий ривожланмаган давлатларда меҳнат бозорлари энг самалари ҳисобланади. Шунинг учун 2018 йилда ишсизлик даражаси 5,5 фоизгача пасайиши кутилмоқда.


RAHBARXON.uz | ОҚҚОН КАСАЛЛИГИ ОҚҚОН КАСАЛЛИГИ – RAHBARXON.uz\nОққон касаллиги уч хил бўлади. Лимфа оққон касаллиги бодомча безларидан келиб чиқади. Сурункали оққон касаллигига қора талоқ қотиши, катталашиши сабаб бўлади. Тўш суягидан бўлган оққон касаллигида тезлик билан оққон таначалари кўпайиб, қизилқон камайиб, бурун, тиш, милкдан, аёлларда жинсий аъзоларидан қон кетиб туради. Бемор танасида кўк доғлар пайдо бўлади, бу ҳолатни сезганда дарҳол шифокорларга мурожаат қилиш керак.\nБаъзилар эскича жин теккан деб, турли ирим-сиримлар билан вақтни ўтказадилар, натижада қон камайиб, қувватсизлик юзага келади. Беморнинг иссиғи кўтарилиб, чарчаб бораверади. Ўз вақтида даволанса, фойда қилиши мумкин. Оққон касаллигини Ибн Сино ўтлар, мевалар илдизлари, денгиз гиёҳлари билан даволаган. Табобатда лимфа безларидан, талоқдан бўлган оққон касаллигига ушбу китоб муаллифидан керакли маслаҳатлар олишингиз мумкин. Бизда касалликдан даволанганлар жуда кўп. Масалан, Саида исмли аёл даволангандан кейин фарзандли бўлди, ҳозирда жуда соғлом.\n100 г дан игир, андиз ва газанда илдизларидан олинади ва уч ош қошиғини сирли идишга солиб, устига уч стакан совуқ сув қуйилади. Паст оловда оғзи ёпиқ ҳолда ярим соат қайнатилади ва ярим соат дамлаб қўйилади. Сузиб олиб, кунига тўрт қисмга бўлиб, овқатдан ярим соат олдин ичилади.\n100 г дан қашқарбеда, наъматак меваси ва оддий бодрезакдан олинади ва икки ош қошиғини кечқурун термосга солиб, устига икки стакан қайноқ сув қуйилади. Эрталаб сузиб олиб, кунига тўрт маҳал овқатдан ярим соат олдин ярим стакандан ичилади.\nҚорабуғдой гулидан 15 г олиб, устига ярим литр қайноқ сув қуйилади ва икки соат дамлаб қўйилади. Сузиб олиб, кунига 3-4 маҳал овқатдан олдин ярим стакандан ичилади.\n100 г дан қариқиз, игир ва қоқиўт илдизларидан ҳамда қўзиқулоқ ўтидан олинади ва уч ош қошиғини сирли идишга солиб, устига уч стакан совуқ сув қуйилади ва паст оловда оғзи ёпиқ ҳолда ярим соат қайнатилади. Сузиб олиб, тўрт қисмга бўлиб, овқатдан ярим соат олдин ичилади.\nЭнг яхши қон тозаловчи, организмда моддалар алмашинувини меъёрловчи восита доривор будра ҳисобланади. Шунингдек, антисептик, яллиғланишга қарши, оғриқни қолдирувчи, қонни тўхтатувчи ва яраларни тузатувчи хусусиятга ҳам эга. Ўтнинг янги шарбати, дамламаси ва спиртли дамламаси метастазаларга қарши хоссага эга, айниқса, жигар саратонида самарали восита ҳисобланади.\n100 г дан қоқиўт илдизи, ёнғоқ барги ва газанда ўтидан, эрмондан 50 г, тирноқгулдан 75 г олинади ва уч ош қошиғини сирли идишга солиб, устига уч стакан сув қуйилади. Паст оловда оғзи ёпиқ ҳолда ярим соат қайнатилади. Сузиб олиб, тўрт қисмга бўлиб, овқатдан ярим соат олдин ичилади.\nТирноқгул, бўйимодарон ва қончўпдан 75 г дан, игир ва чакамуғдан 100 г дан олинади ва уч ош қошиғини кечқурун термосга солиб, устига уч стакан қайноқ сув қуйилади. Эрталаб сузиб олиб, кунига тўрт маҳал овқатдан ярим соат олдин 150 г дан ичилади.\nГазанда ўти ва жўка гулидан 100 г дан, сохта каштан ва картошка гулларидан 75 г дан олинади ва икки ош қошиғини кечқурун термосга солиб, устига икки стакан қайноқ сув қуйилади. Эрталаб сузиб олиб, кунига тўрт маҳал овқатдан ярим соат олдин 100 г дан ичилади.\nНаъматак меваси ва брусника баргидан 100 г дан, жўка гулидан 75 г олинади ва икки ош қошиғини кечқурун термосга солиб, устига икки стакан қайноқ сув қуйилади. Эрталаб сузиб олиб, кунига тўрт маҳал овқатдан ярим соат олдин ярим стакандан ичилади.\nҚушторон, ширинмия ва тоғ қуддуси ҳамда игир илдизларидан 100 г дан олинади ва уч ош қошиғини сирли идишга солиб, устига уч стакан қайноқ сув қуйилади. Паст оловда оғзи ёпиқ ҳолда ярим соат қайнатилади. Сузиб олиб, тўрт қисмга бўлиб, овқатдан ярим соат олдин ичилади.


Энг кучли ҳамёнбоп смартфонлар (AnTuTu рейтинги, 2020 йил июнь) - Terabayt.Uz\nAnTuTu сервиси июндаги энг бақувват флагманлар рейтингидан ташқари, ўрта нарх тоифасидаги энг зўр смартфонларни ҳам эълон қилди. Унда ҳам фақат хитойлик фойдаланувчиларнинг ушбу сервисдаги текширувлари асосидаги натижалар акс эттирилган.\nЭнг зўр флагманларнинг барчаси Qualcomm Snapdragon 865 процессорига таянган бўлса, ҳамёнбоп смартфонлар рейтингида ранг-баранглик мавжуд. Яъни бу рўйхатда Huawei компаниясининг HiSilicon бренди остидаги Kirin чипсетлари ҳамда MediaTek компанияларининг процессорлари асосидаги моделлар кўпроқ, Qualcomm платформасидаги биттагина смартфон мавжуд.\nДемак, ўрта нарх тоифасида Dimensity 820 процессорли Redmi 10X Pro смартфони 402 092 балл билан шоҳсупага кўтарилган. Ўтган ойдаги рейтинг етакчиси – Dimensity 1000 чипсетининг Dimensity 1000L модификацияси асосидаги OPPO Reno 3 5G модели бу гал 400 289 балл билан иккинчи ўринга тушган. Dimensity 820 процессорига таянган Redmi 10X эса 398 440 балл билан кучли учликни якунлаб берган.\nҲамёнбоп смартфонлар ТОП-ўнталигига яна Honor 30, Huawei Nova 7 Pro, Nova 7 (барчаси Kirin 985 процессорли); Honor X10, Honor 30S ва Huawei Nova 7 SE (ҳаммаси Kirin 820 чипсетли) ҳамда Snapdragon 765G базасидаги OPPO Reno 4 Pro смартфонлари кирган.\nЭслатиб ўтамиз, юқоридаги ва олдинроқ эълон қилинган энг кучли флагманлар рейтинглари айнан Хитойдаги фойдаланувчиларнинг AnTuTu’даги текширувлари натижалари асосида шакллантирилган. Бу икки нарх тоифасидаги смартфонларнинг глобал рейтинглари ҳали энди чиқади, Terabayt.Uz’ни кузатишда давом этинг.\n#AnTuTu #Oppo #Redmi #Xiaomi #андроид смартфон #тест #AnTuTu рейтинги


Бугун коррупцияни йўқотиш, унинг ҳар қандай кўринишига қарши курашиш йўлида изчил ислоҳотлар амалга оширилмоқда. Аммо шунча саъй-ҳаракатларга қарамай, тамагирлик, порахўрлик каби жирканч иллатлардан тап тортмаётган мансабдорларнинг учраб тургани жуда ачинарли ҳолатдир. Айниқса, доимо халқ орасида фаолият кўрсатадиган, фуқароларнинг оғирини енгил қилиш, яхши-ёмон кунида ёнида туриши лозим бўлган соҳа вакили шу ишга қўл урса, бошқалардан нима кутиш мумкин?\nЯқинда жиноят ишлари бўйича Сурхондарё вилоятининг Ангор тумани судида «Қорабоғ» маҳалла фуқаролар йиғини раиси бўлиб ишлаган Элёр Маликов (исм-шарифлар ўзгартирилди)нинг жиноий ҳаракатига оид суд иши кўриб чиқилди.\nМаълум бўлишича, маҳалла фуқароси Х. Жумаев икки ёшга тўлмаган фарзандига нафақа тайинлашни сўраб, оқсоқолга бир неча бор мурожаат қилади. Аммо маҳалла раиси бу ишни пайсалга солиб юраверади. Навбатдаги мурожаатларнинг бирида у фуқарога муддаосини айтди:\n– Майли, кейинги ойдан нафақа чиқартириб бераман. Фақат бунинг бироз харажати бор. Шунинг учун тайинланган нафақанинг биринчи ойлигини менга берасан.\nФуқаро ноилож унинг шартига кўнди. Кейинги ойдан фарзанди учун нафақа пули оладиган бўлди. Бунинг учун банкдан пластик карточка ҳам очтирди. Раис айтгандек, шу ойда уларнинг пластик карточкасига 426 минг сўм тушди. Пул тушганини раиснинг ўзи қўнғироқ қилиб эслатди:\n– Пластикка пулни туширтириб бердим. Келишганимиздек, дарров банкоматдан нақдлаштириб менга олиб келиб бер.\n– Оқсоқол, катта раҳмат. Фақат... шу уйда ун йўқ эди. Пулга жуда зориқиб турувдик...\n– Э, менга эртак айтма. Сенга харажати бор дегандим-ку. Шунга рози бўлдинг. Энди лафзингдан қайтма-да.\n– Оқсоқол, унда бу ой 200 минг берақолайлик. Қолганини кейинги ойдан олиб қоларсиз.\n– Гапингда турмаслигингни билганимда умуман нафақа чиқармасдим, – деди оқсоқол худди ёнидан пул бераётгандек жаҳл билан. Кейин гўё уларга мурувват қилгандек бироз юмшади. – Ҳа, майли, айтган пулингни Янги турмуш маҳалласидаги бозорнинг олдига олиб кел бўлмаса. Қолганини айтганингдек бермасанг, нафақани кейинги ойдан тўхтатиб қўяман. Тушундингми?\n– Тушундим, оқсоқол, тушундим...\nРаис ундан келишилган пулнинг 200 минг сўмини тумандаги Янги турмуш маҳалласида жойлашган буюм бозори ёнида олишга келди. Лекин ҳаром луқма жиғилдонига етиб бормади. Ҳуқуқ-тартибот идоралари вакиллари томонидан ўтказилган тезкор тадбирда унинг қўлига кишан солинди.\nСудда айбланувчи айбига тўлиқ иқрор бўлиб, минг пушаймонлигини билдирди. Суд унга нисбатан икки йилга озодликдан маҳрум этиш жазосини тайинлади. Шунингдек, собиқ маҳалла раиси икки йилга давлат улуши бўлган корхона, муассаса ва ташкилотларда мансабдорлик, моддий жавобгарлик юклатилган лавозимларда ишлаш ҳуқуқидан маҳрум қилинди.


Тур Ҳосил Бўлиши ҳақида — У ким, бу нима — QOMUS.INFO\nQOMUS.INFO > Т ҳарфи > ТУР ҲОСИЛ БЎЛИШИ\nТУР ҲОСИЛ БЎЛИШИ\nТУР ҲОСИЛ БЎЛИШИ — аждод турнинг бир неча янги гурух,пар (линиялар)га ажралиши орқали янги турлар ҳосил бўлиши жараёни. Тур ҳосил бўлиши муаммосини Ч. Дарвин (1859) ўзининг дивергенция концепциясида узилкесил ҳал қилиб берган. Унинг кўрсатишича, дивергенция тур ичида борадиган кураш шароитида табиий танланиш туфайли дастлабки формадан энг кўп фарқ қиладиган белгига эга бўлган индивидларнинг сақланиб қолиши орқали содир бўлади. Замонавий тасаввурларга қараганда, Тур ҳосил бўлиши дизруптив танланиш назорати остида боради; бунинг учун тур ичида кескин рақобат бўлиши шарт эмас. Тур ҳосил бўлишининг аллопатрик ва симпатрик йўллари бор. Аллопатрик Тур ҳосил бўлиши муайян тур популяцияларининг ҳудудий алоҳидаланиши билан боғлиқ. Тур ареалининг ҳар хил қисмида тарқалган популяциялар турли йўналишлардаги табиий танланиш таъсирига учрайди; географик изоляция эса бундай алоҳидаланган популяциялар ўртасидаги генетик информация алмашинувига тўсқинлик қилади. Астасекин бундай популяцияларда микроэволюция жараёнига олиб келувчи генетик дивергенция содир бўлади ва популяция индивидлари дастлабки тур индивидларидан аниқ фарқ қиладиган белгиларга эга бўлиб қолади. Агар бу белгилар аждод турнинг бошка популяциялари билан чатишмаслигига олиб келадиган бўлса, у ҳолда ҳосил бўлган форма янги турга айланади. Тур ўз ареалидан ташқарида тарқаладиган бўлса, янги ҳудудда ҳали табиий танланиш таъсирида мувозанат ҳолатига келмаган популяциянинг яшаб крлишига олиб келиши мумкин. Бундай популяция тасодифан танланган индивидлар йиғиндисидан иборат бўладиган янги шароитга мосланишга имкон берадиган табиий танланиш таъсирида генотипик жиҳатдан жуда тез қайта қурилиш («генетик революция»)га сабаб бўлиши мумкин. Кам сонли популяцияларнинг ҳудудий алоҳидаланишида микроэволюцион жараёнларда генлар дрейфи асосий аҳамиятга эга.\nСимпатрик Тур ҳосил бўлиши популяцияда бирбиридан фарқ қиладиган бир неча формаларнинг бўлиши ва уларнинг битта умумий ҳудудда тарқалиши (полиморфизм) асосида содир бўлади. Полиплоидизация орқали ўсимликларда (баъзан ҳайвонларда) янги турлар пайдо бўлиши симпатрик Тур ҳосил бўлишининг ўзига хос усули ҳисобланади. Бунда вужудга келган янги турлар аввал бошдан отаона популяциядан генетик алоҳидаланган бўлади. Агар улар жинссиз кўпайиш ёки партеногенез хусусиятига эга бўлиб, аждод форма билан чатишмайдиган бўлса, янги тур сифатида сақланиб қолади.\nБаъзан «Тур ҳосил бўлиши» терминидан кенг маънода бир турнинг астасекин иккинчи турга айланиши (турлар сонининг ошмасдан филетик Тур ҳосил бўлиши), шунингдек, дурагайлаш оркали янги тур ҳосил бўлиши (тўрсимон эволюция) жараёнларини тушунтиришда ҳам фойдаланилади. Тур ҳосил бўлишининг бир қанча муаммолари узилкесил ҳал этилмаган.


Ўзбекистон Эронга инсонпарварлик ёрдамини жўнатди\nТОШКЕНТ, 16 март. /“Дунё” АА/. Дунёда янги турдаги коронавирус эпидемиясининг тарқалиши ортидан Жаҳон соғлиқни сақлаш вазирлиги уни пандемия, деб эълон қилди. Тарқалиш ўчоғи сифатида Хитойнинг Ухань шаҳри қайд этилса-да, бугунги кунга келиб ушбу вирус Италия, Жанубий Корея ва Эронда тобора кенг тарқалиб бормоқда.\nМамлакатимизда яқин ва қўшни мамлакатлар билан яхши қўшничилик ва дўстликни мустаҳкамлаш масаласи ташқи сиёсатнинг устувор йўналиши сифатида қаралади. Шу боис Президент Шавкат Мирзиёев жорий йил 11 февралда яқин ва стратегик ҳамкор мамлакат Хитой Халқ Республикасига инсонпарварлик ёрдамини юбориш тўғрисида фармойиш имзолаган ва унинг доирасида икки бор зарур бирламчи тиббий воситалар Чин юртига жўнатилган эди.\nЭрон Ислом Республикаси ҳукуматининг коронавирус касаллиги тарқалишини бартараф этиш учун зарур буюм ва воситалар билан таъминлашда ёрдам кўрсатиш юзасидан мурожаатини қўллаб-қувватлаш, ушбу инфекцияга қарши курашиш бўйича биргаликдаги саъй-ҳаракатларни кучайтириш мақсадида давлатимиз раҳбари топшириғига биноан, Эрон Ислом Республикасига инсонпарварлик ёрдамини юбориш тўғрисида ҳукумат фармойиши қабул қилинди.\nБугун Фавқулодда вазиятлар, Соғлиқни сақлаш, Ташқи ишлар, Мудофаа вазирликлари ва тегишли ташкилотлар билан ҳамкорликда шакллантирилган тиббий буюмлар шаклидаги инсонпарварлик ёрдами Ислом Каримов номидаги Тошкент халқаро аэропортидан Эрон Ислом Республикасига жўнатилди.\nИнсонпарварлик ёрдами таркибида бир марталик стерил тиббий қўлқоплар, ҳимоя қилувчи комбинезонлар, махсус тиббий форма ва тиббий ниқоблар, тиббий дока ва спирт, гигиеник геллар ҳамда “Rutan” таблеткалари бор.\n– Эрон ва Ўзбекистон ўртасидаги дўстона муносабатлар бугун ҳар қачонгидан-да мустаҳкам, – деди Эрон Ислом Республикасининг мамлакатимиздаги Фавқулодда ва мухтор элчиси Ҳамид Найирободий. – Ҳозирги кунда дунё ҳамжамияти синовли дамларни бошдан кечирмоқда. Айни вазиятда бир-бирини қўллаб-қувватлаш, ҳамкорлик ва кўмак инсонлар ўртасидаги меҳр-оқибатни янада ёрқинроқ акс эттирмоқда. Шарқ халқлари, хусусан, мамлакатларимиз “Дўст синовли кунда билинади” нақлининг маъносини теран англаган ҳолда, ушбу ҳаётий фалсафани ўзи учун дастуриламал билади. Буни биродар ва дўст Ўзбекистон халқи номидан Эронга инсонпарварлик юкининг жўнатилиши ҳам тасдиқлайди. Қайд этиш жоиз, Ўзбекистон Эрон халқи саломатлиги учун биринчилар қаторида ана шундай эзгу ишни амалга оширмоқда. Оғир вазиятда кўмак кўрсатаётган Ўзбекистон Президенти, ҳукумати ва ўзбек халқига эронликлар номидан ўз миннатдорлигимни билдираман.\nЮкни кузатиб бориш ва топшириш учун Эронга Ўзбекистон Республикаси фавқулодда вазиятлар вазирининг ўринбосари бошчилигида делегация юборилди.\nИнсонпарварлик ёрдамини Эроннинг "Имом Ҳумайний" халқаро аэропортига етказиш режалаштирилган. Мудофаа вазирлигининг махсус самолёти бортидаги мамлакатимиз делегацияси қайтишда иборат ушбу мамлакатда бўлиб турган юк ҳайдовчилари, вақтинча меҳнат фаолиятини олиб бораётган ватандошлар, олий ўқув юртларида таҳсил олаётган талабаларни ҳам олиб қайтади.\nЎзбекистонга қайтган мамлакатимиз делегацияси аъзолари ва олиб келинган ватандошларнинг 14 кун давомида махсус карантинга жойлаштирилиши белгиланган.\nAҚШ, Канада ва Aмерика қитъасининг бошқа...\nКоронавируснинг Ўзбекистон ҳудудига кириб келишидан сақланиш мақсадида «Uzbekistan Airways...\nИндонезия элчиси Сунарио Картадината: Ўз...\nИндонезия элчиси Сунарио Картадината "Дунё" АА мухбирига Президент Шавкат Мирзиёевнинг Ўз...\nЛатвиядан муносабат: Ўзбекистон Президен...\nЛатвия эксперт доиралари вакиллари Президент Шавкат Мирзиёевнинг Туркий тилли давлатлар ҳа...


Чехия президенти Земан реанимацияга ётқизилди\n29 ноябр 2021, Тошкент вақти: 04:13\nАввалроқ матбуотда 77 ёшли Земаннинг буйраги оғриётгани тўғрисида хабарлар пайдо бўлган эди.\nСаломатлиги ёмонлашгани хабар қилинган Чехия президенти Милош Земан 10 октябрда касалхонага ётқизилди. У айни пайтда реанимация бўлимида қолмоқда.\nЗеман парламент сайлови натижалари эълон қилинганидан бир кун ўтиб касалхонага тушди. Мазкур сайловда мухолифат ғолиб бўлгани билдирилди.\nЗеманнинг даволовчи врачи президент реанимацияда эканини журналистларга тасдиқлади, аммо унга қандай ташҳис қўйилганини айтишдан бош тортди. Аввалроқ матбуотда 77 ёшли Земаннинг буйраги оғриётгани тўғрисида хабарлар пайдо бўлган эди.\nБилдиришича, Бош вазир Андрей Бабиш сайлов натижалари эълон қилинганидан сўнг ўз сиёсий иттифоқчиси бўлган Земан билан учрашган. Учрашувдан сўнг Земан касалхонага олиб кетилган.\nСайлов натижаларига қараганда, Бабишнинг партияси парламентда кўпчиликни сақлаб қолмоқда, лекин мустақил равишда ҳукумат тузиш учун етарли овозга эга бўла олмайди. Бунинг учун парламентга ўтган иккита мухолифат фракцияси билан музокаралар ўтказиш керак бўлади.\nЯнги Бош вазирни президент тайинлайди. Агар парламент икки марта президентга ишончсизлик билдирса, бу ҳуқуқ парламент раисига ўтади.


10:49 28 Январ 2021\n14:38 15.09.2020 (Янгиланган 15:15 15.09.2020) Ҳавола олиш\nМеҳнат мигрантларига ҳуқуқбузарлик, жарима ва солиқларни тўламаслик ҳолатлари қайд этиладиган махсус ID-карталар берилади.\nТОШКЕНТ, 15 сен — Sputnik. Россия Федерацияси Ички ишлар вазирлиги миграция масалалари юзасидан янги федерал қонуннинг концепция лойиҳасини тайёрлади. Ҳужжат солиққа тортиш, патент олиш, даромад миқдори ва ишлаш учун Россияга келганлар хорижликларни рўйхатдан ўтказишга янгича ёндашувни назарда тутади.\nЭкспертлар РФ Ички ишлар вазирлигининг таклифларини миграция қонунчилигини тубдан ислоҳ қилади, дея атамоқда.\n“2022 йил 1 январдан бошлаб (янги федерал қонун кучга кириши керак), барчамиз янгича ҳаёт кечирамиз. Мигрантларни солиққа тортиш бўйича янги тизим пайдо бўлади. Ҳисоб бўлади. Ҳозир ҳисобга олинмаган, қачон келгани номаълум бўлган мигрантлар сони кўп. Уларни барчасини реестрга киритамиз. Ҳозирча буни барчасини қўллаб-қувватламоқдамиз. Мен - ишчи гуруҳ аъзосиман (миграция масалалари тўғрисидаги қонун муҳокамаси - таҳр.). Кўп йиллар давомида биринчи марта миграция қонунчилигида жуда зарур йўналишда ўзгариш тенденциясини кузатиш мумкин”, - деди Россия мигрантлар федерацияси президенти Вадим Коженов.\nКоженовнинг сўзларига кўра, янги қонун нафақат мигрантларнинг ҳаётини осонлаштиради, балки иш берувчиларга чет эл фуқароларини ишга олиш жараёни ҳам соддалаштиради.\nҲужжатда мигрантлар учун иш ҳақи миқдори тўғрисидаги банд мавжуд. Бу чет эллик ишчига бу тоифадаги ишчилар учун аниқ ҳудуддаги ўртача иш ҳақи даражасига бўлган тенг иш ҳақини тайинлашни назарда тутади. Бундай чора иқтисодиётнинг қатор соҳаларида мигрантлар учун бўш иш ўринларининг қисқаришига олиб келиши мумкин, - деб ҳисобламоқда миграция қонунчилиги бўйича мутахассис Рустам Каримов.\n“Японияда маҳаллий аҳолига қараганда, мигрантларга кўпроқ пул тўлашни назарда тутган қонун мавжуд. Натижада мигрантларни ёллаш фойдаси йўқ бўлиб қолади. Эҳтимол, қонун чиқарувчилар бу тажрибани Россияга кўчиришга ҳаракат қилмоқдалар - ёки мигрантлар сонини камайтириш, ёки уларнинг ҳаётини ҳақиқатан ҳам яхшилаш учун. Қонунчилик ташаббуслари кўринишидаги аниқ ҳужжат пайдо бўлганда, таҳлил қилиш ва ижобий ва салбий томонларини кўриш мумкин бўлади. Аммо бу таклиф охир-оқибат қандай амалга оширилишини айтиш қийин”, - дейди мутахассис.\nИИВ томонидан таклиф қилинган қонун лойиҳаси концепциясида электрон патент расмийлаштирилгандан сўнг, чет эл фуқаролари томонидан белгиланган аванс тўловини тўлашни жорий этиш назарда тутилган. Шунингдек, мингрантнинг иш ҳақи ҳудудда худди шу касб ва малака эгалари учун белгиланган ўртача кўрсаткичдан паст бўлмаслиги тахмин қилинади. Чет эллик ишчилар учун ҳуқуқбузарлик, жарималар ва солиқ тўловлари қайд этиладиган махсус ID-карталар жорий этилади. Чет эл ишчи кучини таклиф қилган иш берувчилар махсус реестрда рўйхатдан ўтказилади, деб тахмин қилинмоқда.\nИлгарироқ, РФ Ички ишлар вазирлиги Миграция масалалари бўйича бош бошқармаси бошлиғи Валентина Казакова янги федерал қонун концепцияси Россия фуқаролигини олиш тартибини соддалаштириши ва, эҳтимол, 2021 йилда қонун лойиҳаси шаклида тақдим этилиши ҳақида маълум қилганди.


* бадиҳа Енгил машина оширилган тезлик туфайли сирпаниб, пастга билқиллаган тупроқ уюми устига тушди. Йигит бир мунча вақт карахт бўлди. Сўнгра эса, эски шахтага тушиб кетганини пайқади. Атрофга умидвор қаради. Ўрнидан туриб...


20 октября, 2017 admin Без рубрики\nИегово Шоҳидлари миссионерликка катта эътибор берадилар. Жамоа пайдо бўлган даврдан бошлаб асосан уйма-уй юриш ва адабиётлар тарқатиш билан ўзларига янги эътиқодчилар жалб қилишни бошлаган. Ҳозирги кунга келиб миссионерлик билан шуғулланувчи аъзолар сони 700 мингдан ошиб кетган. Миссионерлик фаолиятини молиявий қўллаб қувватлаш ва адабиётларни нашр этиш учун “Қўриқчи минора, библия ва брошюралар жамияти” (1882) тузилган. Инжилнинг маҳаллий тил ва лаҳжаларга таржима қилиниши ва текинга тарқатилиши ташкилот ҳаракатининг энг бошида келмоқда. Бундан ташқари даъват қилинаётган шахсларнинг савиясига мос китоб, рисола ва шу кабиларни етказишга катта аҳамият берилади. Ташкилот томонидан 25 млндан зиёд ададда “Қўриқчи минора”, “Уйғонинг” журналлари нашр этилмоқда. Бундан ташқари ташкилотнинг “Фарзандларингизга таълим беринг”, “Сиз Худонинг дўсти бўлишингиз мумкин”, “Ҳақиқий имон қалбда бўлади”, “Яҳовага қайтинг” номли даврий журналлари ҳам чоп этилмоқда1. 2006 йилдан “Қўриқчи минораси” журналини ўзбек тилида ҳам чиқариш бошланди. Ушбу нашрлар асосан миссионерлик фаолиятини ривожлантиришга қаратилгани учун уларни юртимиз ҳудудига олиб кирилишига йўл қўйилмаяпти.\n4. Прозелитларни сув билан чўқинтириш, уларни тарғиботчилик (миссионерлик) фаолиятига тайёрлаш2.\nДин, унинг моҳияти, инсон ва жамият ҳаётидаги ўрни ҳақида чуқур маълумотга эга бўлмаган одамлар фикрини ўзгартириш, уларга бир динни ёмон кўрсатиб, бошқасини яхши деб талқин қилиш ҳамиша осон. Миссионерлар асосан таъсирчан ваъзлари орқали айнан билимсиз кишиларни чалғитишга ва таклиф этилаётган динни қабул қилишга даъват этадилар. Оқибатда эса оми инсонлардан ташкил топган турли секталар, оқим ва диний жамоалар мамлакатда тартибсизликларни келтириб чиқаради.\nМаълумки, давлатимизда дунёвий давлат сифатида барча фуқароларнинг виждон эркинлигини таъминлаш, диний бағркенглик ва ўзаро ҳамжиҳат бўлиб яшаши, тинчлиги ва барқарорлигини таъминлаш мақсадида “Виждон эркинлиги ва диний ташкилотлар тўғрисида”ги қонун3 қабул қилинган. Унда динлар хилма-хиллиги, миллий қадриятлари уларнинг маънавий ҳаётининг ажралмас қисми эканлиги ҳисобга олинган, чунки мамлакатимизда 130 дан ортиқ турли миллат вакиллари тинч-тотув истиқомат қилиб келмоқда.\nОхирги пайтларда минтақамизда миссионерлик ва прозелитизм ҳаракатлари жиддий муаммо бўлиб келаётган фаолиятлардан бири бўлиб у ОАВларда ҳам тез-тез акс эттирилиб келинмоқда. Мазкур фаолият қонуний тақиқланган, лекин миссионерлик ва прозелитик ҳаракатлари кишиларни турли услуб ва воситаларда ўз диний ақидаларини сингдиришга, ўзгартиришга интилмоқдалар. Унинг моҳиятини, аянчли оқибатини тушунмаётган айрим кишилар ушбу ҳаракатларга аралашиб турли оқимларга кириб кетмоқдалар. Бундай (миссионерлик ва прозелитизм) оқим ва ҳаракатлар домига билим савияси пастлиги, моддий манфаатга ўч, маънавий қашшоқ ва дунёқараши тор, ўзлигини англамаган кишилар тушиб қоладилар. Ва бу ҳатти-ҳаракатлари қандай оқибатларга олиб келишини ўз вақтида англаб етмайдилар.\nТабиийки, инсон табиати ахборот олишга мойил. Ўз вақтида тўғри ахборот етказиб берилмаса, жамиятда ғоявий бўшлиқ пайдо бўлади. Бундай эҳтиёж маърифат, тўғри йўлга бошловчи ғоя билан қондирилмаса, четдаги ёвуз кучлар шу заҳоти ишга тушади. Ёшларни заҳарлашга киришади. «Ёшларнинг онгида қандай кайфият устунлигини айтсанг, мен сенга кейинги авлоднинг табиати қандай бўлишини айтиб бераман4», – деган эди инглиз сиёсий арбоби Эдмунд Берк. Шу нуқтаи назардан миссионерларнинг ёш авлод онгини эгаллаш, назорат қилишни кўзлаб иш юритаётгани барчамизни янада сергакроқ бўлишга ундайди.\nГурлан тумани Нурсаид бобо масжиди имом-хатиби\n1 Очилдиев А., Нажмиддинов Ж. Миссионерлик: моҳият, мақсадлар, оқибатлар ва олдини олиш йўллари. –Т.:”Тошкент ислом университети” нашриёт-матбаа бирлашмаси, 2009. -Б.70.\n2 Ўша манба. -Б.71.\n3 “Виждон эркинлиги ва диний ташкилотлар тўғрисида”ги Қонун 1998 йил қабул қилинган, 23 моддадан иборат.\n4 Маънавий таҳдидлар: миссионерликва прозелитизм (моҳияти, келибчиқиши, шакллари, муаммолари). – Тошкент, Мовороуннаҳр, 2011. 36— бет.\nPrevious Post:ЛОҚАЙДЛИК ИНСОННИНГ УЛКАН ХАТОСИ\nNext Post:ПОКЛИК ИМОННИНГ ЯРМИДИР


Унутилган китоблар қабристони (ҳикоя) - “Китоб дунёси” газетаси сайти\nУнутилган китоблар қабристони (ҳикоя)\n540 марта кўрилган.\nКарлос Руиз ЗАФОН,\n(“ШАМОЛ ТАЪҚИБИ” туркумидан)\nУнутилган китоблар қабристони\nДадам мени илк маротаба Унутилган Китоблар қабристонига олиб борган кунни ҳали-хануз яхши эслайман. 1945 йилнинг илк ёз кунлари эди ва биз кулранг осмон остида ястаниб ётган Барселона кўчалари бўйлаб юриб борардик. Тонг эса Рамла де Санта Моникани мис гулчамбарларига ўраб қўйгандек эди, гўё.\n“Даниел, бугун кўрадиган нарсангнинг нималигини ҳеч кимга айтмаслигинг керак, дадам мени огоҳлантирди. – Ҳаттоки яқин дўстинг Томасга ҳам. Ҳеч кимга.”\n– Ҳатто ойимга ҳамми?\nДадам чуқур тин олди ва бутун ҳаётига соя солиб турган аламни ғамгин бир табассум ортига беркитишга уринаркан, оғир хўрсиниб қўйди.\n– Албатта, унга айтишинг мумкин, жавоб берди у жуда ғамгин ҳолда. Биз ундан сир яширмаймиз. Сен унга ҳамма нарсани айтишинг мумкин.\nФуқаролар урушидан қисқа вақт ўтиб, мудҳиш вабо мени ойимдан жудо қилди. Биз уни менинг тўртинчи туғилган кунимда Монтжуикка дафн қилдик. Ўша машъум кунда ёдимда қолган ягона нарса шуки, ўша куни бутун кун-у тун ёмғир ёғишдан тинмади, дадамдан жаннат йиғлаяптими, дада, деб сўраганимда эса у жавоб бера олмади.\nОрадан олти йил ўтиб, ойимнинг йўқлиги мен ҳали ҳам кўника олмаган жуда қаттиқ сукунатга айланиб кетди. Дадам билан биз Келли Санта Амадада, черков муюлишидан унча узоқ бўлмаган камтаргина бир кулбада яшардик. Уйимиз бобомдан қолган коллекционерларнинг ноёб асарлари ва иккинчи қўл китоблари сотиладиган китоб дўкони-мўъжизакор дўконнинг шундоққина тепасида жойлашган бўлиб, дадам бир кун келиб унинг меники бўлишига умид қиларди.\nМен китоблар билан вояга етдим, саҳифалардан кўринмас дўстлар орттирдим ва бу бугунгача ҳам давом этмоқда. Болаликдан қоронғу ётоғимда уйқуга кетишдан аввал онам билан “суҳбат қуришга”, унга куннинг воқеаларини, мактабдаги саргузаштларимни ва унда ўрганганларимни сўзлаб беришга одатланиб қолдим. Тўғри, унинг овозини эшита олмас эдим, бироқ унинг тафти ва нафаси уйнинг ҳар бир бурчагида мавжуд ва ўз ёшини нозик бармоқчалари билан санаб айтадиганларнинг бегуноҳлиги ҳаққи, ишонардимки, агар ҳозир кўзларимни юмсам, у қаерда бўлмасин, мени эшитади.\nБаъзан шундай хаёллар оғушидалигимда, дадам мени ошхонадан тинглаб, жимгина йиғлаган...\nЎша июнь тонгида саҳарга яқин қичқириб уйғониб кетдим. Кўксимдаги юрагим гўё чиқиб кетгудек урарди. Дадам дарҳол хонамга шошилди ва мени қўлларига олиб, тинчлантиришга уринди.\n– Мен... Мен унинг юзини эслай олмаяпман... Ойимнинг юзини эслай олмаяпман... Нафас олмай қайтарардим мен.\nДадам мени маҳкам бағрига босди.\n– Хавотир олма, Даниел. Мен иккимиз учун ҳам эслайман.\nБиз тонг ёришгунча бир-биримизга бирор сўз тополмай қараб қолдик. Дадамнинг кексайиб қолаётганини биринчи марта ана ўшанда пайқадим. У ўрнидан туриб, тонгнинг шуъласи кириб туриши учун пардаларни суриб қўйди.\n– Даниел, кийин. Сенга бир нарса кўрсатмоқчиман.\n– Ҳозирми? Тонгги соат бешда-я?\n– Баъзи нарсаларни фақатгина қоронғуда кўриш мумкин, деди дадам ўзгача бир сирли табассум билан(эҳтимол буни у ўзи ўқиган Александр Дюманинг бирор романидан ўқигандир).\nБиз олд эшикдан чиққанимизда, қоровул ҳануз қоронғу кўчада санқиб юрарди. Тонгнинг ғира-ширасида Рамблас бўйлаб кўчаларни ёритган чироқлар шаҳарнинг уйғонганидан дарак эди, бу гўё жозибадор акварелнинг ҳаётга секин кириб келишига ўхшайди.\nКалли Арко дел Театрога етиб бордик ва устунлар бўйлаб Равал томон юришда давом этдик. Мен дадамнинг изидан то ортимиздаги Рамбласнинг хира чироқлари ғойиб бўлгунига қадар эргашиб боравердим. Тонг ёруғи уфқдан балконларга ва ерга етмай эриб кетаётган қия нурлар ичидаги деворларга тарқалди. Ниҳоят, дадам вақт ва намлик қорайтирган, ёғочдан ишланган улкан ўйма эшик олдида тўхтади. Бизлардан олдин кўзимга шарпаси кўринган нарса бу қасрнинг жонсиз жасади бўлиб, у менга акс-садолар ва кўланкалар макони бўлиб туюлди.\n“Даниел, бугун сен кўрадиган нарсанинг нима эканини ҳеч кимга айтмаслигинг керак. Ҳатто энг яқин дўстинг Томасга ҳам. Ҳеч кимга”.\nКичикдан келган, сийрак, кулранг сочли тасқара бир киши эшикни очди. Унинг киши дош бериб бўлмас бургут қараши менга қадалган эди.\n“Хайрли тонг, Исаак. Бу менинг ўғлим, Даниел”, таъкидлади дадам. “У яқинда ўн бир ёшга тўлади ва кун келиб дўкон уники бўлади. Унинг бу жой ҳақида биладиган вақти келди”.\nИсаак номли киши бошини сарак сарак қилди ва бизни ичкарига таклиф этди. Кўк рангли кишининг таъбини хира қилгувчи қоронғуликдан мармар зинанинг бурилишларига ва у ердан фаришталар билан ўралган одамлар ва турли ғаройиб мавжудотлар фресколари билан безатилган галереяга ўтдик. Мезбоннинг ортидан юқори йўлка томон юрдик ва тепамиздаги улкан шиша гумбаздан ёруғлик тушиб турувчи кўланкалар базилкаси жойлашган айлана залга етиб бордик. Йўлаклар лабиринти ва лиқ тўла китобжавонлардан худди асалари уясига ўхшаш гумбазнинг юқори қисмига кўтарилдик, тунеллардан, зинапоялардан, платформалардан, кўприклардан ўтиб, имкони йўқ геометрия бўлиб кўринган улкан кутубхонага етиб бордик. Мен тошдай қотиб, дадамга қарадим. У менга жилмаяр экан, кўзини қисиб қўйди.\n“Унутилган Китоблар Қабристонига хуш келибсан, Даниел”.\nИнглиз тилидан Мафтуна Раимқулова таржимаси


«Ливерпуль» ван Дейк бўйича баёнот берди. Ҳимоячи жарроҳлик столига ётади\n«Ливерпуль» клуби жамоа ҳимоячиси Виржил ван Дейкнинг ҳолати бўйича расмий баёнот берди.\nАнглия Премьер-лигаси 5-тури доирасидаги «Эвертон»га (2:2) қарши учрашувда жароҳат олиб, майдонни эрта тарк этган футболчининг тизза пайларига шикаст етгани маълум бўлди. 29 ёшли нидерландиялик ҳимоячи жарроҳлик амалиётини ўтказади. Клуб Виржилнинг сафга қачон қайтиши ҳақида маълумот бермаган.\nЭслатиб ўтамиз, ван Дейк «Эвертон» дарвозабони Жордан Пикфорднинг унга нисбатан қўполлигидан кейин жароҳат олганди. Футболчи бугун, якшанба куни шифохонани қўлтиқоёқда тарк этгани ҳақида хабар берилганди.


Божхоначилар эски асбоб-ускуналар ва 4,3 миллиард сўмлик товарлар билан боғлиқ қинғирликни фош этишди\nБожхоначилар эски асбоб-ускуналар ва ...\nБожхона органлари томонидан яширин иқтисодиётни қисқартиришга қарши кескин кураш олиб борилмоқда.\nХусусан, Тошкент шаҳар божхона бошқармаси Контрабандага қарши курашиш ва божхона аудити бўлими ходимлари “Чуқурсой техник-идора” ҳамда “Тошкент-товар” божхона пости ходимлари билан ҳамкорликда навбатдаги қинғирликни фош этишди.\nУнга кўра, юртимизда фаолият юритувчи тадбиркорлик субъекти хориждан ўз корхонаси номига 4 та юк контейнерида технологик асбоб-ускуналар буюртма беради.\nБироз муддат ўтгач, мазкур 4 та контейнерлар “Чуқурсой техник идора” темир йўл чегара божхона пости орқали юртимиз ҳудудига кириб келади.\nШундан сўнг божхона ходимлари пост ҳудудида ўрнатилган инспекцион кўрик мажмуасидан олинган ренгент тасвирлари ҳамда мазкур контейнерларга тегишли юк ҳужжатларини ўзаро солиштириш асосида божхона назоратидан ўтказишди.\nНатижада, юк ҳужжатларига кўра “томчилатувчи лентани ишлаб чиқариш линияси” дея кўрсатилган товарларнинг ренгент тасвирлари ва юк ҳужжатларидаги маълумотлар ўртасида тафовутлар аниқланди.\nБожхона кўриги давомида қиймати 4 млрд 303 млн. сўмлик, 115 654 дона кийим-кечаклар, 15,7 тн. гранула товари ҳамда металл жавонлар контейнерларга тегишли юк ҳужжатларида умуман қайд этилмаганлиги аниқланди.\nШунингдек, ҳужжатларда кўрсатилган “томчилатувчи лентани ишлаб чиқариш линияси” технологик асбоб ускуналари ҳам муқаддам фойдаланишда бўлганлиги, шунингдек ускуна қисмлари фойдаланишга яроқсиз ҳамда занглаган ҳолда эканлиги маълум бўлди.\nҚонунбузар олдиндан ўйланган пухта қинғир режаси асосида мамлакатимизда тадбиркорларга яратилган қулайликларни суистеъмол қилган ҳолда муқаддам фойдаланилган, ишлатишга яроқсиз бўлган технологик асбоб-ускуналарни ҳамда жуда кўп миқдордаги товар-моддий бойликларни юртимиз ҳудудига ноқонуний олиб киришга уринганлиги аниқланди.


Ўзбекистон кучишлатар тизимлари делегацияси 4-8 июнь кунлари Пекинда махсус семинарда қатнашди.\nХитой пойтахтида “Пул ва моддий ўтказмалардан ноқонуний фойдаланиш” мавзуида бўлиб ўтган семинар ва молиявий разведка бошқармаларининг минтақалараро учрашувида Ўзбекистон Бош прокуратураcи департаменти ва Давлат хавфсизлик хизмати (ДХХ) мулозимлари иштирок этди.\nРасмий хабарларга кўра, бу тадбирлар ҳуқуқий тажриба алмашиш юзасидан ХХР ва Ўзбекистон прокурорларининг 2015-16 йилларда имзолаган ҳамкорлик дастурига кўра амалга оширилмоқда.\nТерговларда қийноқ усуллари билан машҳур Ўзбекистон ва Хитой ҳукумати кучишлатар тизимларининг қайси соҳада тажриба алмашишлари мумкинлигини “Элтуз”га янги ҳажвий сурат жўнатган рассом Туз ўзича талқин этади.\ndata-title="Ўзбекистон ўғри мулозимларни жазолашда Хитойдан ўрнак олмоқчи" data-description="Ўзбекистон кучишлатар тизимлари делегацияси 4-8 июнь кунлари Пекинда махсус семинарда қатнашди. Хитой пойтахтида “Пул ва моддий ўтказмалардан ноқонуний фойдаланиш” мавзуида ..." data-image="https://eltuz.com/wp-content/uploads/2018/06/rasm3930.jpg" data-url="https://eltuz.com/kozqarash/205774/" data-services="facebook,odnoklassniki,twitter,telegram" data-counter="ig">\nБош вазир Абдулла Арипов 18 январь куни 2020 йилда Humo Air давлат авиакомпанияси ташкил этилишини эълон қилди. Унинг сўзларига ...\nРоссиянинг Ёқутистон республикасида 36 яшар аёлнинг зўрлангани иддаолари ортидан марказий осиёлик мигрантларга, жумладан ўзбекларга қарши митинглар, таҳдидлар, тўқнашувлар авж ...\nЙўқолган икки йигит МХХ турмасидан топилди!\nУлуғбек Ашур, Eltuz.com Шу йилнинг 4 сентябр куни Жиззах вилоятининг Пахтакор туманида яшовчи 33 ёшли Арамаис Авакяннинг хонадонига нохуш ...


Вилоят халқ таълими ходимларининг янги 2019-2020 ўқув йили олдидан “Жонажон Ўзбекистоним, мангу бўл омон!” шиори остида ўтказиладиган Август кенгаши ялпи йиғилишида вилоят ҳокими Турдимов Эркинжон Оқбўтаевичнинг | Вилоят ҳокимининг маърузалари | Самарқанд вилояти ҳокимлиги\nВилоят халқ таълими ходимларининг янги 2019-2020 ўқув йили олдидан “Жонажон Ўзбекистоним, мангу бўл омон!” шиори остида ўтказиладиган Август кенгаши ялпи йиғилишида вилоят ҳокими Турдимов Эркинжон Оқбўтаевичнинг\nАссалому алайкум, азиз устозлар!\nҚадрли кенгаш иштирокчилари!\nСизларни яқинлашиб келаётган энг улуғ, энг азиз байрам - Ўзбекистон Республикаси Давлат мустақиллигининг 28 йиллиги ҳамда Билимлар куни билан чин қалбимдан муборакбод этаман.\nИжозатингиз билан халқ таълими ходимларининг анъанавий Август кенгашини очиқ деб эълон қиламан!\n2019-2020 ўқув йили Август кенгашлари халқ таълими ходимлари учун “Таълимда ислоҳот: ўзгаришни ўзимиздан бошлайлик” шиори остида ташкил этилмоқда.\nМаълумки, бугунги кунда мустақил Ўзбекистонимизнинг таянчи ва суянчи бўлган ёшларимизнинг соғлом ва баркамол, буюк аждодларимизга муносиб авлод бўлиб вояга етиши, замонавий билим ва касб-ҳунар сирларини пухта эгаллашлари учун барча шароитлар яратиб берилган.\nБугунги кунда мамлакатимиз аҳолисининг 30 фоизи 14 дан 30 ёшгача бўлган ёшлардир. Уларнинг сифатли таълим олиши, касб-ҳунар эгаллаши учун замонавий шароит ва имкониятлар яратилган. Шу билан бирга, ёшларнинг бўш вақтини мазмунли ўтказишни ташкил этиш долзарб масала ҳисобланади.\nЁшлар қанчалик маънавий баркамол бўлса, турли ёт иллатларга қарши иммунитети ҳам шунча кучли бўлади.\nМаълумки турли зиддиятлар кучайиб бораётган бугунги дунё манзараларида ёшларимизнинг маънавий иммунитетини кучайтириш, уларнинг бўш вақтини мазмунли ўтказиш ҳар қачонгидан ҳам долзарброқ эканини замоннинг ўзи кўрсатиб турибди.\nШу боис давлатимиз раҳбари томонидан ижтимоий, маънавий-маърифий соҳалардаги ишларни янги тизим асосида йўлга қўйиш бўйича илгари сурилган 5 та ташаббус муҳим аҳамият касб этади.\nБугунги кунда Самарқанд вилоятида жами 1220 та умумтаълим муассасалари фаолият кўрсатмоқда.\nВилоятимиз умумтаълим мактабларидаги 726125 нафар ўқувчиларга жами 49790 нафар педагоглар таълим-тарбия беради. Улардан 31 389 нафари (63,0%) аёллардир.\n2019 йилда Инвестиция дастурига биноан вилоятда жами 49 та мактабларда 95,5 млрд.сўмлик қурилиш таъмирлаш ишлари амалга оширилмоқда, жумладан 1 та янги қурилиш, 34 та реконструкция ва 14 та мукаммал таъмирлаш ишлари олиб борилмоқда.\nБугунги кунда Инвестиция дастурига биноан умумтаълим муассасаларида 94,7 млрд.сўмлик (99%) қурилиш-таъмирлаш ишлари бажарилган ва бу ишлар учун 69,8 млрд.сўм (73%) маблағ молиялаштирилган.\nУшбу дастур асосида қурилиш-таъмирлаш ишлари олиб борилаётган жами 49 та таълим муассасаларидан 47 тасида ишлар 100% якунланиб, қабул қилиш далолатномалари расмийлаштирилмоқда.\n2019 йилда “Обод қишлоқ” ва “Обод маҳалла” дастурига биноан 27 та мактабларда 47,1 млрд.сўмлик қурилиш таъмирлаш ишлари амалга оширилмоқда, жумладан 1 та янги қурилиш 11 та реконструкция ва 15 та мукаммал таъмирлаш ишлари олиб борилиши режалаштирилган.\nУмумтаълим мактабларини куз-қиш мавсумига тайёрлаш мақсадида 306 та мактабларнинг қозонхоналарини алмаштириш ва таъмирлаш учун маҳаллий бюджет маблағларидан 2 млрд 800 млн сўм маблағ ажратилди.\nМаълумки, кейинги йилларда мамлакатимизда ёш авлод таълим-тарбияси, ўқитувчи ва мураббийларнинг жамиятдаги обрў-эътибори, нуфузини оширишга шахсан давлатимиз раҳбари томонидан алоҳида эътибор қаратилмоқда. Сўнгги уч йил ичида қатор соҳага оид қарор ва фармонлар қабул қилиниб, амалиётга жорий этилди.\nБарчамизга маълумки, бугунги глобаллашув замонида, замонавий техника ва технологиялар асрида улкан ўзгаришларга, янгиланишларга учрамаётган соҳанинг ўзи йўқ. Замон билан ҳамнафас бўлмаган, ўзининг иш фаолияти услубини танқидий таҳлил қилиб, ҳар томонлама қулай ва самарали тизимни жорий қилолмаган соҳа ва йўналишлар таназзулга юз тутмоқда. ХХ асрда юз кишининг қўл меҳнати эвазига бажариладиган иш XXI асрга келиб бир кишининг биттагина электрон дастурда ишлаши билан амалга оширилмоқда. Бунинг натижасида рақобат кучайиб, зиддиятлар кескинлашиб, оқибатда энг илғор, энг инновацион ва энг самарали ҳамда фойдали иш услуби амалиётга татбиқ қилинмоқда ва бу табиий жараёнга айланиб улгурди.\nХудди шу каби, халқ таълими тизимида ҳам чуқур ислоҳотлар олиб борилмоқдаки, бу ўз-ўзидан ҳар бир соҳа вакилидан илғор услубда ишлашни, инновацион ғоялар ташаббускори бўлишни, меҳнат фаолиятини энг қулай ва самарали усулда олиб боришни талаб қилмоқда. Бир сўз билан айтганда, бугунги кун педагоги ўз ишининг устаси бўлиши билан бирга ташаббускор, сергак ва уйғоқ, меҳнатсевар, ватанпарвар, таъбир жоиз бўлса, жамиятда ўрнак бўла оладиган мукаммал инсон бўлиши зарур.\n2018-2019 ўқув йилида вилоят халқ таълими тизимида республика ва халқаро миқёсда ўтказилган кўрик-танловларда бир қатор ютуқларга эришилди.\nЖумладан, Ўзбекистон Ёшлар иттифоқи томонидан ўтказилган «Ёш китобхон» танловининг Республика босқичида Пахтачи туманидаги 24-мактабнинг 8-синф ўқувчиси Маҳлиё Ўроқова Президент соврини – «Спарк» автомашинаси билан тақдирланди.\nСамарқанд шаҳридаги 51-ихтисослаш-тирилган давлат умумий ўрта таълим мактабининг 11-синф ўқувчиси Ҳилола Расулова ҳамда Оқдарё туманидаги 45-ихтисослаштирилган умумий ўрта таълим мактабининг 10-синф ўқувчиси Мадина Қаноатова Зулфия номидаги Давлат мукофоти соҳибаси бўлди.\nШунингдек, 2018-2019 ўқув йилида вилоятимиздаги умумтаълим мактабларини аъло баҳолар билан якунлаб, намунали хулқи ва жамоат ишларидаги фаол иштироки билан тенгдошларига намуна бўлган жами 141 нафар ўқувчиларнинг 78 нафари олтин ва 63 нафари кумуш медаллар ҳамда “Имтиёзли касб малакаси диплом” лари билан тақдирландилар.\nЯнги ўқув йилида вилоятимиз халқ таълими тизимида амалга оширилиши режалаштирилган ишлар кўлами кенг.\nЎйлайманки, бу борада тизимдаги тажрибали раҳбарлар, ўзининг чуқур билими, юксак инсоний фазилатлари билан ёшларимизга ўрнак бўлаётган ҳурматли устоз-мураббийлар ўзларининг ҳаётий тажрибаларидан келиб чиққан ҳолда тегишли маслаҳат ва тавсияларини берадилар.\nҲурматли ўқитувчи ва мураббийлар!\nЎсиб келаётган ёш авлод вакилларини етук шахс, чин инсон бўлиб улғайишида ўз меҳнатингиз ва юксак инсоний фазилатларингиз билан ҳамиша ўрнак бўлиб, устоз-мураббий деган шарафли номни оқлаб юриш ҳар бирингизга насиб этсин!\nЮртимиз тинчлиги, фарзандлар камоли йўлидаги масъулиятли ва шарафли ишларингизда, касбий фаолиятингизда улкан зафарлар тилайман!\nКиритилган вақти: 28/08/2019 21:31. Кўрилганлиги: 1369\nМатериал манзили: https://samarkand.uz/press/governor_speeches/viloyat-xalq-talimi-xodimlarining-yangi-2019-2020-oquv-yili-oldidan-jonajon-ozbekistonim-mangu-bol-omon-shiori-ostida-otkaziladigan-avgust-kengashi-yalpi-yigilishida-viloyat-hokimi-turdimov-erkinjon-oqbotaevichning


Йирик ҳисобдаги мағлубият – Сурхон тонги\nБош саҳифа / Спорт / Йирик ҳисобдаги мағлубият\nИюн 19, 2019\tСпорт Изоҳ қолдириш 463 Кўрилди\nҚисқа муддатли танаффусдан кейин Ўзбекистон суперлигаси иштирокчилари II-тур ўйинларини ўтказишди.\nТанаффусдан олдин 18 очко билан биринчиликда учинчи ўринни эгалаб турган Термизнинг “Сурхон” жамоаси бу турда турнир жадвалидаги қўшниси 2-ўринни банд этган Тошкентнинг “Локомотив” жамоаси меҳмони бўлди.\nТанаффуснинг “Локомотив” жамоаси фойдасига ишлагани дастлабки дақиқаларданоқ маълум бўлиб қолди. Майдон эгалари ҳужумга зўр беришди. “Сурхон” жамоаси ҳам бўш келмади, албатта. Аммо мамлакат чемпиони ўйинчиларининг маҳоратда устун эканликлари, барибир, сезилиб қолди. Биринчи бўлимдаёқ мезбонлар 2:0 ҳисобида олдинга чиқиб олишди. Дастлаб, бурчакдан тепилган тўпни Ислом Тўхтахўжаев термизликлар дарвозасига боши билан йўллаган бўлса, сўнг Игорь Елич узоқдан туриб, кучли зарб билан меҳмонлар дарвозасини забт этди.\nИккинчи бўлимда “Локомотив” футболчилари яна учта тўп киритишди. Улардан бирини бутун ўйин давомида фаоллик кўрсатган Темурхўжа Абдуҳолиқов жанубликлар дарвозасига аниқ йўллади.\nМезбонларнинг 5 та голига, учрашув тугашига 18 дақиқа қолганда, майдонга туширилган Аббос Махсталиев битта тўп билан жавоб берди.\nЭнди термизликлар 23 июнь куни Тошкентнинг“Бунёдкор” клубини қабул қилишади.\nТэгларлокомотив мағлубият Сурхон футбол\nОлдинги Ўзимиз сабабчи эмасмизми?\nКейинги “Баркамол авлод” болалар ижодиёти марказида нима гап?


Пора олманг, дея ҳақоратланганман… - zarnews.uz\nПора олманг, дея ҳақоратланганман…\n“...Институтимизда коррупцияга қарши кураш бўйича давра суҳбати ўтказилганди ўшанда. Ушбу тарғибот тадбирининг маъниси шунда эдики, ҳуқуқни муҳофаза қилиш органлари ходимлари ва бошқа идора вакиллари томонидан биз, ўқитувчиларга, талабаларга дарс берадиган устозлар пора олишнинг салбий оқибатлари ҳақида маъруза ўқилди. Тўғриси, ушбу давра суҳбатидан чиққанимдан сўнг кўнглим оғриди. Кейинги йилларда бу каби давра суҳбатлари, турли мавзуларда йиғилишлар ўтказилиши аллақачон анъанага айланиб қолган. Лекин биз, ўзимиз ўрнак бўлишимиз керак бўлган, талабалар «устоз» дея ишонадиган ўқитувчига пора олманг дейиш ҳақоратдай эшитилиб кетаркан. Ўша давра суҳбатидан сўнг бу ҳақда кўп ўйладим. Наҳотки, шу даражага келиб қолган бўлсак? Ахир олий таълим даргоҳларида шу мазмундаги йиғинлар ўтказилаётган экан, демак, айб ўзимизда. Қанча профессор, академикларни тарбиялаган бу даргоҳда ишлайдиган ҳар бир инсон шу номга муносиб бўлишни ўз танасига ўйлаб кўриши керак эмасми? Шундай ҳолатлар содир бўляптики, демак бизни пора олмаслик ҳақида огоҳлантиришяпти. Мана, ҳозир тизимда ислоҳотлар яққол кўзга ташланмоқда. Яна кўп янгиликлар, ўзгариш бўлиши керак, деб ҳисоблайман. Аввало, пора олаётган ўқитувчига атрофдагиларнинг, ҳамкасбларнинг ўзи муросасиз бўлиши керак, деб ўйлайман”.\n“...Бир умр мактабда ишладим, ўқувчиларим бир неча марталаб фан олимпиадаларида юқори ўринларни эгаллаб келмоқда. Энг қийин пайтларда ҳам соҳани ташлаб кетмадим. Чунки шу менинг ишим, шу соҳа билангина ҳаётим мазмунли. Лекин кейинги йилларда математика факультетини битириб келиб, дарс беролмаётган, ўқувчилар олдида уялиб қолаётган ўқитувчилар авлоди пайдо бўлди. Дарс бериш учун репетиторга қатнашга мажбур бўлган ёшлар ўқитувчи бўламан, деб келяпти (Бир амаллаб институтга кирган, диплом қўлига теккач, мутахассислиги педагог-да, мактабдан иш излайди). Таълим тизими ходимларини ҳар қандай идора келиб текшириши одатий ҳолга айланди. Кўчада хазонларни тозалаётганимизда “Сен ҳам ўқимасанг, шуларга ўхшаб юрасан” дея ёнидаги фарзандига дакки бериб ўтаётган инсонларнинг пичингларини эшитишимизга тўғри келган пайтлар бўлди. Таълим катта бир ислоҳотга муҳтож бўлиб қолди...”\nЎқитувчи ва мураббийлар кунига бағишланган маросимда мамлакатимиз раҳбарининг нутқини эшитарканман, турли йилларда фидойи ўқитувчилар билан суҳбатим давомида нафақат хотирамда, балки қалбимда муҳрланиб қолган юқоридаги фикрлар қайта жонланди. Таълимнинг ислоҳотга жуда муҳтож бўлиб қолгани, жамиятдаги ҳар қандай муаммони айлантириб таълим тизимига олиб келиб тақаётганимиз рост. Икки зиёли йиғилса, таълим ҳақида сўзлашиши, фидойи устозлар кўришиб қолса соҳанинг муаммоларидан суҳбатлашиши бежиз эмасди. Мамлакатимиз раҳбари нутқида мана шу муаммолар, таълимнинг тўпланиб қолган дард-аламлари мужассам эди.\nКўпинча таълим бошқармасидагилар журналистлардан нега фақат таълим соҳасидаги камчиликларни ёритасизлар, бошқа соҳага эътибор қаратмайсизлар, дея ўпкалаб қолишарди. Ростдан ҳам, баъзида чиройли мақола қилиб берамиз, деган паллада ҳам зарур манзилга боргач, у ерда муаммоли вазиятга дуч келар, бу вазиятдан кўз юмиб кетиш ҳам оғир эди. Фақат фидойи устозлар, ўз ишига садоқат билан меҳнат қилаётган жонкуяр муаллимлар билан суҳбатгина кишига таскин берар, соҳага нисбатан ҳурматимиз ва меҳримизни оширарди.\nМамлакатимиз раҳбари нутқида айнан мана шу, кўз юмиб бўлмайдиган муаммолар ҳам, чексиз фидойилик ҳам гавдаланганки, уни нафақат соҳа ходимлари, балки зиёлиман деган ҳар бир инсон қайта-қайта ўқиб чиқиши, хулосалар чиқариши мумкин. Уларда баландпарвозлик йўқ, оддий ҳақиқатлар бор, узоқ йиллардан бери фидойи устозларни ўйлантирган, қийнаган масалалар ва уларнинг ечими учун аниқ йўналишлар бор.\nДейлик, Бухоронинг Қоракўл туманидаги мактабнинг тажрибаси нега ҳанузгача бошқа вилоятларга татбиқ этилмагани ҳақидаги фикрнинг ўзи кишини мулоҳазага чорлайди. Самарқандда ҳар бир фанни санъат даражасида ўтадиган ўқитувчилар камми? Албатта, етарли. Афсуски, баъзиларига эътибор йўқ, баъзилари шогирдлари камолидангина бўйи бир газ ўсиб, ўқитувчилигидан мамнун меҳнат қилмоқда.\nУмидимиз борки, мамлакатимиз раҳбари нутқи таълим тизимидаги яна бир йирик жараённинг катта бир босқичига айланади. Ушбу тарихий нутқ фидойи устозларнинг узоқ йиллик орзуларига пиллапоя бўлади.


Шавкат Мирзиёев навбатдаги йиғилишни ўтказди - xabar.uz\nШавкат Мирзиёев навбатдаги йиғилишни ўтказди\n12 январ куни Президент Шавкат Мирзиёев ҳузурида Инвестициялар ва ташқи савдо вазирлиги ҳамда Стратегик ривожланиш агентлиги фаолияти муҳокамаси юзасидан йиғилиш ўтказилди.\nЙиғилишда давлат раҳбари ҳар бир инвестиция лойиҳасини доимий назоратга олиб, ташаббускорларга кўмаклашиш ва ўз вақтида ишга тушириш бўйича топшириқлар берди.\nПрезидент ишлаб чиқаришни ва саноат кооперациясини ривожлантириш масаласига алоҳида эътибор қаратди. Маҳаллий маҳсулотлар турини кўпайтириш, бу борада тадбиркорларни қўллаб-қувватлаш ва рағбатлантириш бўйича топшириқлар берилди. Жумладан, юртимизда ишлаб чиқарилмайдиган товарларни ўзлаштирган маҳаллий корхоналар маҳсулотлари кафолатли харид қилинади. Бу жараёнга ҳоким ёрдамчиларини ҳам жалб этиш муҳимлиги айтилди.


Бу унинг фаолиятига оид рекорд даражадаги салбий кўрсаткичдир. Мазкур компания кўп йиллар давомида мамлакат миллий улгуржи бозорида етакчилик қилиб келган. Аммо эндиликда у маҳсулотлар баҳоси бўйича “Aldi” ва “Lidl” савдо тармоқларига рақобатда имкониятни бой бермоқда. Натижада “Tesco”нинг молиявий аҳволи тобора мураккаблашиб бораяпти.\nЧилидаги “Кальбуко” вулқони яна фаоллашди. Ундан ажралиб чиқаётган кулнинг баландлиги бир неча минг метрга етган.\nХавфсизлик нуқтаи назаридан вулқонга 20 километр яқин ҳудудда яшовчи бир ярим минг нафар аҳоли эвакуация қилинди. Ўз навбатида, маҳаллий авиакомпаниялар айрим парвозларни вақтинча тўхтатди.\nДенгиз сатҳидан 2003 метр баландликда жойлашган “Кальбуко” Чилидаги учта энг хавфли вулқондан бири ҳисобланади. У бундан олдин охирги бор 1972 йилда ҳаракатга келган эди.\nШвейцариянинг фармацевтика саноатида фаолият олиб борувчи “Roche” компанияси учун жорий йилнинг биринчи чораги муваффақиятли якунланди, дейилади “Reuters” ахборот агентлиги хабарида.\nЯнварь — март ойларида унинг маҳсулотлари савдоси уч фоиз ўсиб, компания умумий ҳисобда 11,83 миллиард Швейцария франки (12,40 миллиард АҚШ доллари) миқдорида маблағ ишлаб олган. Бу таҳлилчилар қилган прогноздан сезиларли даражада юқори. Гап шундаки, экспертлар “Roche” дастлабки уч ойда 11,49 миллиард франк ҳажмида даромад олишини тахмин қилишган эди.\nИзоҳланишича, компания томонидан саратонга қарши ишлаб чиқарилаётган препаратлар савдосининг оммалашгани ана шундай ижобий натижани таъминлаган.\nТелеканалини ишга туширади\nХалқаро олимпия қўмитаси 2016 йилнинг апрель ойидан бошлаб, махсус телеканалини ишга туширишни режалаштирмоқда.\nБу ҳақда ташкилотнинг эфирга узатиш гуруҳи ижрочи директори Янис Эксаркос маълум қилди. Айтиб ўтиш жоизки, 2014 йилнинг декабрь ойида ўтказилган Халқаро олимпия қўмитасининг 127-сессиясида янги телеканал ташкил этиш таклифи маъқулланган эди. Қароргоҳи Испания пойтахти Мадрид шаҳрида жойлашадиган мазкур телеканалда юз нафарга яқин ходим фаолият кўрсатади. Унинг 2015 йилдан 2021 йилгача бўлган бюджети эса 490 миллион еврони ташкил этади.\nЭнг аниқ соат\nАҚШ ва сингапурлик физик олимлар жаҳоннинг энг аниқ ишловчи соатини яратишди.\nМутахассисларнинг айтишича, у 15 миллиард йилда атиги бир сонияга адашиши мумкин. Унинг аниқлик кўрсаткичи олдингиларидан уч баробар юқори.\nОлимлар янги соат ёрдамида умумий нисбийлик назарияси (УНН)да тахмин қилинган вақтнинг секинлашишини текшириб кўриш мумкин, деб ҳисоблашмоқда.\nМазкур рукндаги бошқа мақолалар: « Қўғирчоқлар савдоси пасайди\tИқтисодий кўрсаткичларга оид янги тахмин »


Бугун томорқадан унумли фойдаланиш ҳақида кўп гапирилаяпти, ҳатто ерга бефарқ муносабатда бўлганлар жаримага тортилиши хусусида огоҳлантирилаяпти. Айниқса, ҳозиргидек карантин чоғларида ҳар ким томорқасида зарур маҳсулотларни етиштирса, аввало, ўзини таъминлайди, қолаверса, бозорда нарх-наво ҳам сунъий равишда ошиб кетмайди. Буни тўғри англаган киши борки, бир парча ердан унумли фойдаланиб, наф келтириш ҳаракатида.\nБироқ Ғузорнинг Гулшан маҳалласида яшовчи Т.З. томорқадан фойдаланишнинг бошқача йўлини топибди. Шу йилнинг 4 май куни туман ИИБга келиб тушган хабар асосида унинг хонадони кўздан кечирилганда, 22 туп каннабис гиёҳвандлик ўсимлиги парвариш қилинаётгани аниқланди ва холислар иштирокида ҳужжатлаштириб олинди.\nҚолаверса, унинг яшаш хонадони кўздан кечирилганда З.Т. келгусида ўтказиш мақсадини кўзламай қонунга хилоф равишда марихуана гиёҳвандлик воситасини сақлаб келаётганини маълум қилиб, дераза токчаси устидан целлофан пакетга солинган 1,3 граммлик гиёҳвандлик воситасини олиб берган.


Матбуотчи ўзгармагунча, матбуот ўзгармайди! | Bulungur.uz\nТелеграммдан 15-20 йўллик материални бир ёш йигитга юборсам, нима бу ўқишга эринаяпман, дейди. Мана ҳақиқий аҳвол. Бутун бошли авлоднинг ўқишга эринчоқлигида муҳтарам муаллимларни гуноҳи катта-ёв. Ҳақрост, ота-она ўқи ё ўқияпсанми, деб умуман қизиқсинмайди. Ҳеч қурса, устоз ўқи, дейиши керакми?\nСинглим мактабда ўқийди. «Оқ кема»ни ўтишибди. 21 боладан бирортаси ҳам дарсликдаги парчани ўқимабди. Адабиёт муаллимаси жим! Нега ўқимадинг, деб нари-бери савол-жавобдан у ёғига ўтмабди. Бугун Миллий театрда «Оқ кема» қўйилди. Устозига оборинг, десам, вақт қатда, дейди. «Олтин зангламас»даги касбига содиқ Содиқдек муаллимларни кундузи чироқ ёқиб ҳам тополмаймиз. Шун-чун таълим сифати паст!\nМуаллим, мутолаа... мавзудан четга чиқдим... Матбуотга қайтсак.\nМатбуотга таҳлил керак, менимча. Таҳлилий мақола ҳаммага қизиқ. 15 йўллик матнни ўқимаган ёш йигит ҳам дизайнда бўртиб турган жойига кўз югуртириб чиқиши тайин. Лекин битта нарсани тан олиш керак: битта матбуотчи битта блогерчалик ишлай олмаяпти. Блогернинг каналида ҳафтада битта тош босадиган материал бўлади. Агар икки ё учта бўлмаса. Ҳафтада бир чиқадиган газетада биттаям маза қилиб, роҳатланиб, берилиб ўқийдиган мақола йўқ. Давр ўзгараяпти, талаб ўзгараяпти, газетаниям ўзгартмоқчимиз, лекин матбуотчи ўзгармаяпти, ислоҳни истамаяпти. Эрталаб 8 да келса, пашша қўриб, келган маълумотдан мақола ясаб, 4 бет газет чиқарса, соат 5 да уйига қайтса... Кузда тайёр обуна ҳам қилиб берса. Обунага бошқарув идоралари аралашувига қаршилигим йўқ, бироқ, обуна учун тўлаётган пулига муштарий рози бўлиши керак! Айрим маҳаллий газетларни кўриб, қоғоз увол бўлганига ачиниб кетасан киши...\n«Машъал» бир вақтлар салкам 12 минг ададда чиққан (Туман газетаси-я). Муҳаррири Малика Хўжаева эди. Илоё, умри узун бўлсин опанинг!\nМалика опа айтарканлар доим:\n- Бўри-ку, майли. Бироқ, журналистниям оёғи боқади.\nХуллас, матбуотчи ўзгармагунча, матбуот ўзгармайди!